
‏12 אפריל 2018
סימוכין: 20645618
לכבוד 
ד"ר לוי שמואל
מנהל רפואי

בי"ח "נאות המושבה" (קוד מוסד 237G3)

רח' הפטיש 6

נס ציונה  49560

ד"ר  לוי הנכבד,
הנדון :  סיכום הבקרה בבי"ח "נאות המושבה" 
1. בתאריך  22.1.2018  נערכה בקרת פתע לחידוש רישוי בבית החולים  מטעם האגף 

לגריאטריה וצוות מחוז מרכז. 
2. מטרת הבקרה הייתה לבחון את הטיפול הרפואי, הסעודי, ושל שאר מקצועות הבריאות וכן השירותים האחרים הניתנים לחולים המאושפזים בבית - החולים.

3. המנהל הרפואי:
ד"ר שמואל לוי  
מ.ר. 014634
4. להלן הרכב הצוות ותחום בקרתו  :

רפואה



-
ד"ר לאוניד גולדנשטיין, גריאטר מחוזי, מחוז מרכז.
·        ד"ר נטלה בלינסון, רופאת צוות הבקרה הארצי.
טיפול סיעודי


-
גב' ויויאן רביד, אחות מפקחת ארצית בגריאטריה.





-
גב' אירה גלוזמן, אחות מפקחת ארצית בגריאטריה.





-
גב' חני ורדי, אחות מפקחת, מחוז מרכז.
תזונה



-
גב' יוספה כחל מרכזת תחום ארצי בגריאטריה .
·        גב' סיגלית לבונסקי, מרכזת תחום בקרה ארצי בגריאטריה.
·        גב' ענת שגיב, מרכזת תחום בקרה, מחוז מרכז.
פיזיותרפיה


-
גב' חנה קפקא, מרכזת תחום בקרה ארצי בגריאטריה.

·      גב' ענת צח, מרכזת תחום בקרה ארצי בגריאטריה.
·        גב' שחרית פרנס, מרכזת תחום בקרה, מחוז מרכז.
ריפוי בעיסוק


-
גב' יעל יובל,  מרכזת תחום בקרה ארצי בגריאטריה.
·        גב' נאוה לופטה, מרכזת תחום בקרה, מחוז מרכז.
עבודה סוציאלית

-
גב' ניצה אורלין, מרכזת תחום בקרה ארצי בגריאטריה. 
·       גב' אסתר נתיב- ארד, מרכזת תחום בקרה ארצי בגריאטריה.
קלינאות תקשורת

-
גב' אורלי ברגרזון ביטון – ס. קלינאית תקשורת ארצית.
רוקחות



-
מר ערן רווה,  רוקח , לשכת בריאות מרכז.
בריאות הסביבה


-
מר גרגורי רודשטיין,  סגן מפקח ארצי לבריאות הסביבה.
·        גב' ריטה איטין, מפקחת לבריאות הסביבה, מחוז מרכז.
מנהל ותחזוקה


-
מר חיים פרקש, מרכז תחום בקרה ארצי בגריאטריה.

· 
גב' סיגל קורדובה, מרכזת תחום בקרה ארצי בגריאטריה.




כ ל ל י   :

בי"ח "נאות המושבה" הינו מוסד ותיק (מאז 2003) אשר התרחב במהלך השנים. מבנה חדש נוסף נפתח בינואר 2017 ונוספו סוגי מחלקות חדשות: גריאטריה שיקומית והנשמה ממושכת. עם פתיחת המחלקות החדשות הייתה קליטה מסיבית של כוח אדם בכל המקצועות בטווח זמן קצר. יש להמשיך ולהשקיע בקליטה והכשרה של הצוות. בבית החולים מתקיימים תהליכים מוסדיים בנושא מניעת זיהומים, יחד עם זאת יש להמשיך ולהדריך את הצוות לגבי עבודה על פי הכללים. בית החולים פועל על פי נהלי האגף לגריאטריה בנושא חיסון עובדים.

המבנה הישן מתוחזק ומאובזר היטב, המבנה החדש מאובזר בציוד חדיש ומשוכלל ומשרה אווירה ביתית נעימה. לשני המבנים מרפסות, חצר מטופחת ומאובזרת היטב.  הגג של המבנה החדש יפה ומטופח מאד ומאובזר בריהוט גן. לכל אחד מהמבנים של בית החולים אישור כבוי אש נפרד. למבנה הישן אישור כיבוי אש עד 25.1.2019. במועד הבקרה לא הוצג אישור כיבוי אש למבנה החדש. לבית החולים קיימת תעודת כשרות. 

לבית החולים רישיון ל- 402 מיטות לפי החלוקה הבאה:
	שם המחלקה
רישיון
	שם המחלקה בבית החולים
	מספר מיטות ברישוי
	מספר מאושפזים בפועל

	סיעודית א
	מבנה ישן
	36
	34

	סיעודית ב
	מבנה ישן
	36
	34

	סיעודית ג
	מבנה חדש
	36
	40

	סיעודית ד
	מבנה חדש
	36
	38

	סיעודית ה
	מבנה חדש
	36
	38

	תשושי נפש א
	מבנה ישן
	30
	34

	תשושי נפש ב
	מבנה ישן
	30
	36

	תשושי נפש ג
	מבנה ישן
	30
	29

	סעוד מורכב תומך א
	מבנה ישן
	36
	35

	סיעוד מורכב תומך ב
	מבנה ישן
	36
	37

	גריאטריה שיקומית
	מבנה חדש
	36
	39

	הנשמה ממושכת 
	מבנה חדש
	24
	29

	סעודית ו' 
	מבנה חדש
	32
	19

	סעודי מורכב תומך ג' 
	מבנה חדש
	36
	38

	סה"כ
	
	470
	480


הבקרה נערכה מדגמית במחלקות הבאות: סיעודית ג', תשושי נפש ב', סיעוד מורכב תומך ג', גריאטריה שיקומית והנשמה ממושכת.

· במקצועות בהם נמצאו חוסרי כוח אדם ברמה המוסדית, ציוני הבקרה בכל המחלקות הורדו בהתאם לאחוז החסר בכוח האדם.

מצ"ב נספח א' - טבלה הכוללת הערכות צוות הבקרה, נספח ב' בו פירוט ממצאי בקרה, נספח ג'- פירוט כ"א ונספח ד' – רמת איכות הטיפול.
המנהל  הרפואי מתבקש להעביר עותק מדו"ח זה  לשאר חברי הנהלת המוסד (למנהל האדמיניסטרטיבי ולמנהלת הסיעוד- אחות ראשית).
על הנהלת המוסד להודיע ללשכת הבריאות נפתית רחובות, ולאגף גריאטריה במייל pniot.geriatrya@MOH.GOV.IL, על תכנית תיקון התחומים לשיפור וזאת תוך חודש ימים מעת קבלת הדו"ח. לשכת בריאות נפתית רחובות מתבקשת לוודא תיקון הליקויים כפי שמצוינים.
בברכה, 

          מר חיים פרקש  
        ראש צוות הבקרה




         ד"ר אירית לקסר

 



                                    מנהלת המחלקה לסטנדרטים ואכיפה
העתקים:
מר משה בר סימן - טוב, מנכ"ל משרד הבריאות, ירושלים.

ד"ר ורד עזרא, ראש מנהל רפואה , משרד הבריאות, ירושלים.
ד"ר אהרון כהן, ראש אגף לגריאטריה, משרד הבריאות, ירושלים.

ד"ר י. לוטן, מ"מ הממונה על הרישוי, משרד הבריאות, ירושלים.

ד"ר פנחס ברקמן, מנהל המחלקה  לשירותים מוסדיים, אגף לגריאטריה, ירושלים.
ד"ר מרינה פוליאקוב, רופאה נפתית, לשכת בריאות נפתית רחובות.
ד"ר ליאוניד גולדנשטיין, גריאטר  מחוזי , לשכת בריאות מחוזית, מחוז מרכז.  
הנהלת אגף הגריאטריה.
מר יוחנן סמואל, מרכז בכיר לנתוני בקרה ואיכות בגריאטריה, אגף גריאטריה, ירושלים.
צוות בקרה ארצי.
	הציון
	טווח הציון
	הערכה מילולית

	1
	1-65
	נכשל

	2
	66-72
	טעון שיפור רב

	3
	73-79
	טעון שיפור

	4
	80-86
	טוב

	5
	87-93
	כמעט טוב מאוד

	6
	94-100
	טוב מאוד


	טווח ציון      
סוגי מחלקות
	רפואה
	סיעוד
	תזונה
	פיזיותרפיה
	ריפוי בעיסוק
	עבודה סוציאלית
	רוקחות

	בריאות הסביבה

1.         רפואה  :


מח' סיעודיות/תשושי נפש:    87%

מח' לסיעוד מורכב תומך :  81%

מח' לגריאטריה שיקומית: 82%

מח' להנשמה ממושכת :   81%

הציון משקף חסר של כ- 13% בכח אדם ברמה המוסדית.
בקרת העבודה הרפואית במוסד כוללת את התחומים הבאים :

1. עבודת המנהל הרפואי.

2. קבלה רפואית.

3. סיכום תכנית הטיפול בקבלה.

4. מעקב רפואי שוטף.

5. מתן הוראות רפואיות ותרופות לפי הנהלים.

6. מעקב בדיקות מעבדה.

7. בדיקה תקופתית.

8. ישיבות צוות רב מקצועי.

9. מעקב, רישום ומסקנות מדוחות אירועים חריגים (נפילות).

10. רפואה מונעת.

11. סיכומי חולים שעזבו את המוסד.

12. ייעוץ ותקשורת בין הרופא לשאר הצוות.
כללי:

בי"ח "נאות המושבה"  הינו מוסד ותיק. הורחב לאחרונה על ידי מבנה חדש  עם הוספת מספר סוגי של מחלקות – גריאטריה שיקומית והנשמה ממושכת. נוספו רופאים חדשים במערכת.

המוסד נמצא בתהליכי הכרה להתמחות בגריאטריה.

החוזקים בעבודת הרפואה:
עבודת המנהל הרפואי:
· הכשרת מנהל רפואי: מומחה בגריאטריה.
· מחלקות פעילות מנוהלות ע"י מומחים לגריאטריה, בעלי ידע וניסיון רב בתחום.
· הסדר ייעוץ רפואי (לא גריאטרי) קבוע.
· הכרת החוזרים והנהלים של משרד הבריאות ושל אגף לגריאטריה: טובה וכוללת הכנת נהלים פנימיים. 
איכות הרשומה בקבלה הרפואית של המטופל:
· הערכה קוגניטיבית : מלאה (בכלי מתוקף).
· הערכה תפקודית: מלאה (בכלי מתוקף).
הוראות רפואיות והוראות למתן תרופות:
· הוראה רשומה כראוי וחתומה על ידי הרופא : באופן מלא.
רפואה מונעת ורפואה פליאטיבית:
· ביצוע מדיניות לחיסוני שפעת ופנוימוקוק למטופלים: מלא.
· מוודא מתן חיסונים קבועים ותקופתיים לצוות המטפל (חדש וותיק) ונותן לצוות הסברים: מלא.
מח' סיעודיות /תשושי נפש 

החוזקים בעבודת הרופא:

עבודת המנהל רפואי:

· מנהל הרפואי - המוסד מנוהל על ידי רופא מומחה בגריאטריה עם וותק רב במקצוע וניסיון עשיר גם בניהול של מוסד רפואי  וגם רופא גריאטר.
· קיים הסדר קבוע ומאוד מגוון  של יועצים ( לא גריאטרי) – נפרולוג, אורטופד, מומחה במחלות זיהומיות, רפואת נשים, פסיכיאטריה.
· תכנית הכשרה פנימית תוך מוסדית לרופאי בית על ידי צוות רופאים מומחים.
· יציבות  של צוות רופאים לאורך זמן מאפשר הקפדה על תהליכי עבודה.
·  כיסוי זמין על ידי רופא תורן וכונן בשעות הערב וסופי שבוע.
· הכרות טובה של מטופלים. 
· קשר עם משפחות. 
איכות רישומה רפואית בקבלת  המטופל:

· הערכה קוגניטיבית על יד גריאטר באופן מלא.
· הערכה תפקודית באופן מלא.
הוראה רפואית והוראות למתן תרופות:

· מתן טיפול אנטיביוטי דרך הוריד ניתן לאחר התייעצות עם רופא מומחה במחלות זיהומיות ולפי נהלים של משרד הבריאות.
· רישום תרופות אנטי פסיכוטיות  או שינוי מינון עם נימוק ולפי הוראה של פסיכיאטר או גריאטר.
תחומים לשיפור ותיקון:
· רפואה פליאטיבית – הנושא דורש הכירות טובה יותר של אנשי סגל רפואי  - השתלמות.
· נושא של הנחיות מקדימות, תומך קבלת החלטות, אפוטרופסות – יש להרחיב ידע בנושא, עדכון בתיקים של המטופלים.
· הכשרה מקצועית – השתלמויות רופאים, חלק מרופאי בית לא עברו הכשרה בגריאטריה.
· עדכון אבחנות בתיק המטופל עם התייחסות לתסמינים גריאטריים.
מח' לסיעוד מורכב תומך:
· היכרות טובה עם החולים ובעיותיהם.
· קשר טוב עם המשפחות.
· התייחסות רצינית לסיבת האשפוז.
תחומים לשיפור ותיקון:
יש לדאוג להעברת המידע הרפואי על הדייר המקבל טיפול ביחידת דיאליזה, למרות שהיחידה מופעלת ע"י ארגון חיצוני.
מח' לגריאטריה שיקומית : 
מנהלת המחלקה מומחית לגריאטריה. הצוות הרפואי מנוסה בתחום הגריאטריה, פועל יועץ רופא שיקום.
מתקבלים חולים לשיקום נוירולוגי לאחר אירוע מוחי, שיקום אורתופדי לאחר החלפות פרקי הירכיים וברכיים. מתבצעות קבלות חולים חדשים איכותיות, כולל בדיקה גופנית מלאה, אנמנזה טובה, מידע על טיפול תרופתי קבוע. ברשומה רפואית ניתנה התייחסות לצורך בשינוי טיפול, הוראות לטיפול תרופתי ניתנות בהתאם לדרישות המשרד. מתבצע יעוץ רופא שיקום תדיר עם תיעוד מלא.
קיים קשר טוב בין אנשי הצוות. מתקיימות ישיבות צוות רב מקצועי לגבי כל חולה.
נקבעים יעדיי שיקום ע"י צוות הרב מקצועי.
מח' להנשמה ממושכת :  
המחלקה מנוהלת ע"י רופא גריאטר, בעל ניסיון רב בהנשמה ממושכת.
פועל מומחה יועץ הנשמה. מתבצעות קבלות חולים חדשים איכותיות ומלאות.
לכל חולה נבנית תכנית טיפול. הוערך פוטנציאל גמילה.
2.  
טיפול סיעודי  :


 

מח' סיעודית ותשושי נפש: 86%  
מח' לסיעוד מורכב תומך: 80%  
מח' להנשמה ממושכת: % 90  
מח' לגריאטריה שיקומית: % 88  

נושאים מבוקרים – התייחסות לנושאים וקריטריונים בכלי הבקרה:
 
1. כוח אדם.  

2. אומדן סעודי ורשום.
3. תכנית טפול בקבלה לאשפוז.
4. מעקב סעודי.  

5. תרופות.
6. הבטחת סביבה בטוחה.
7. תקשורת.
8. הזנה והאכלה.
9. הפרשות.
10. היגיינה אישית ולבוש.
11. שמירת שלמות העור.
12. תנועתיות ותנוחה.
13. קשר עם המשפחה.
14. עדכון מקצועי.
15. הדרכה והערכת צוות.
16. טיפול בכאב.
17. זכויות החולה.
כללי:

המוסד בתקופה של הרחבה משמעותית ביותר: בחודש 1/2017 נפתחה מחלקה לגריאטריה שיקומית, במרץ 2017 נפתחה מחלקה להנשמה ממושכת, בחודש מאי 2017 נפתחה מחלקה סיעודית נוספת ובחדש יולי 2017 נפתחה מחלקה לסיעוד מורכב תומך. באותה תקופה התקבלו לעבודה 187 (!) אחיות חדשות, לדברי אחות ראשית רואיינו כ-300.  יש לציין כי להרבה אחיות זה לא מקום העבודה העיקרי ולכן מבצעים מספר משמרות מעטות, חלק גדול מהאחיות מועסקות על ידי קבלן. 

כ-40% מסה"כ המטפלים הינם מהגרי עבודה, רובם מאוקראינה.  משרד הנהלת הסיעוד התרחב והוא כולל היום אחות ראשית, סגנית, אחות חת"ש ומפקחת קלינית שהחלה את עבודתה לפני מספר חודשים. בנוסף קיימת ברשת פונקציה של אחות מנהלת הבטחת האיכות. 

במוסד נאמני תחום מוסדיות בנושאים שונים. מומלץ למנות נאמני תחום בכל מחלקה תחת ריכוזה של נאמנת תחום מוסדית. מיותר לציין כי אחות אחת לא יכולה לפתח תחום בצורה מעמיקה ומקצועית כאשר בטיפולה מטופלים מ-12 מחלקות שונות.

לסיכום: המוסד עובר תהליך של התרחבות משמעותית, קבלת מטופלים אינטנסיבית והרחבת הצוות. על המוסד להתארגן כך שמנגנוני קבלת העובדים, ההדרכה, הפיקוח והבקרה יותאמו למורכבות של מוסד בגודל כזה. יש לתגבר את מנגנוני הבקרה והפיקוח פנימיים. מומלץ לבצע בקרות על פי נושאים מובחרים שדורשים שיפור כגון: טיפול בכאב, טיפול בפצעי לחץ, שיחות לתאום ציפיות, טיפול בפצעים.

נמצאו הבדלים משמעותיים באיכות הטיפול הסיעודי בין המחלקות השונות.

כוח אדם:

מחלקות סיעודיות ותשושי נפש: 

אחיות: עומד בתקינה הנדרשת.
             מטפלים: עומד בתקינה הנדרשת.
מחלקות לסיעוד מורכב תומך:

אחיות: חסר משמעותי בתקינת אחיות.
מטפלים: עומד בתקינה הנדרשת.

מחלקה לגריאטריה שיקומית:

החישוב בוצע ע"פ הפרוגרמה החדשה.
אחיות: עומד בתקינה הנדרשת.
מטפלים: עומד בתקינה הנדרשת.
מחלקה להנשמה ממושכת:

החישוב בוצע ע"פ הפרוגרמה החדשה.
אחיות: עומד בתקינה הנדרשת.
מטפלים: עומד בתקינה הנדרשת.
חוזקים ברמת המוסד:
1. מתקיים קשר שוטף ורציף עם בקרי אשפוז מטעם קופות החולים ויחידות להמשך הטיפול בקהילה. שחרור המטופלים מתבצע באופן מובנה ושיטתי, תוך שיתוף מידע רלוונטי בנוגע להמשך הטיפול שבועיים לפחות לפני שחרור המטופל.
2. נערכה פעילות נרחבת ומעמיקה לצמצום השימוש בהגבלה פיזית. החלטות בדבר ההגבלה/הסרתה מתקבלות בדיונים בצוות רב-מקצועי, נרכש ציוד חדש ונוח למטופל לביצוע ההגבלה.
3. נאמנת תחום מניעת זיהומים לומדת כעת קורס נוסף למניעת זיהומים שמתקיים בשמואל הרופא.  מתקיימות תצפיות על היגיינת ידיים, מתקיימות בקרות פעם בשבוע במחלקות השונות כולל על צוות מקצועות הבריאות השונים. האחות מקיימת קשר הדוק עם היחידה למניעת זיהומית במשדר הבריאות. יש לציין כי בעקבות התפרצות של CRE בסוף שנת 2017 במחלקה להנשמה כרונית, נערכה התערבות טיפולית בשיתוף משרד הבריאות. מאז נערכו 3 סקרים למטופלים במחלקה. 
4. בטיחות המטופל – אירועים חריגים: הונהג לבצע תחקירים במקרים של אירועים חריגים מסוימים. קיים ניתוח עם התפלגויות שונות לפי פרמטרים שונים. קיימי ם פרוטוקולים של ועדת אירועים חריגים.
5. קליטת עובד חדש:  קיימת תכנית קליטה של אחיות אחראיות חדשות ובנוסף נערך רענון של התפקיד גם לאחיות אחראיות ותיקות. הוחל בתהליך של אורינטציה למטפלים חדשים ביום מרוכז הכולל הצגת הארגון וכל אחד מהמקצועות הפועלים בו. ניתנות הדרכות מרוכזות למספר עובדים על ידי כל אחד ממקצועות הבריאות. 
תחומים לשיפור ותיקון ברמת המוסד:
1. יש לפעול ליישום חוזר מנהל רפואה 7/11 – התאמה והנגשה תרבותית ולשונית במערכת הבריאות.  יש לשפר תנאי נגישות עבור המטופלים ובני המשפחה. יש לדאוג להמצאות מידע רלוונטי, עדכני ובשפות שונות עבור המטופלים הקשישים, בכל מחלקות אשפוז. במחלקות שנבדקו, לא נמצא שילוט חיצוני בכניסה למחלקות, שילוט פנימי המכוון את המטופלים ובני המשפחה לתחנת אחיות, שירותים, חדר רופא, חדרי אשפוז. לא נמצאו דפי הסבר בנוגע לזכויות קשישים.  הוצגו דפי הסבר בעברית בלבד.
2. יש לפעול לפיתוח נהלים פנימיים הנדרשים בחוזרי מנהל רפואה/סיעוד ונהלי אגף לגריאטריה. במועד הבקרה לא הוצגו הנהלים הפנימיים הנדרשים. לדוגמה נוהל "שמירה על אוטונומיית מטופל בעת הטיפול האישי", "מתן תרופות בנות סיכון",  "טיפול במחלות חריפות", "טיפול תומך", "טיפול בפיום קנה" ועוד. 
3. מומלץ להוסיף תמונות ופרטים אישיים בחדרי המטופלים, להקציב לבוש אישי קבוע עבור המטופלים, וזאת במטרה ליצור אווירה ביתית וחמימה למאושפזים במחלקות המוסד.
4. חשוב להמשיך ולפעול ליישום מלא של חוזר מנהל הרפואה 41/2013 – "מתן תרופות בנות סיכון". יש לפעול לבניית נוהל פנימי רוחבי, פיתוח מנגנונים להבטחת מתן תרופות בנות סיכון, ביניהם סימון התכשירים בארון התרופות, הסדרת הנחיות לבקרה כפולה לפני מתן התכשירים למטופל. 
מחלקה סיעודית ותשושי נפש:
תחומים לשיפור ולתיקון:
1. אומדן סיעודי:
בבדיקה מדגמית של מספר רשומות נמצא שחסרים נתונים אודות המטופל כגון: אירועי חיים, הרגלים, תחביבים, העדפות אישיות.  יש להשתמש במידע לבניית תוכנית טיפול מותאמת אישית.
2. אומדן התנהגותי:
במחלקה לתשושי נפש מבוצע אומדן התנהגותי, במחלקה הסיעודית אין עורכים אומדן התנהגותי למטופלים עם בעיות התנהגות.

3. המשך התייחסות לבעיות שזוהו והמשך מעקב:
בכל מקרה של ציון בעיה אקוטית בדיווח הסיעודי יש להמשיך ולעקוב אחר מצב המטופל בכל הקשור לבעיה שצוינה.
יש לערוך הדרכה לצוות בכל הקשור לתיעוד מדויק ואובייקטיבי מפורט ומלא.

4. תרופות:
במחלקה סיעודית ג' נצפתה חלוקת תרופות: החלוקה אמורה להיעשות באמצעות המחשב. לדברי הצוות לא ניתן להניח את המחשב על עגלת חלוקת התרופות, המחשב הושאר בחדר התרופות, האחות חלקה את התרופות באמצעות דפים, החתימה בוצעה במחשב לאחר סיום החלוקה לכל המטופלים.
יש להדריך את הצוות לחלוקת תרופות על פי נהלים ( נוהל 2.3.4) כולל חתימת אחות בקרדקס תרופות מיד לאחר מתן התרופה. יש למצוא פתרון טכני מיידי לשימוש במחשב בעת החלוקה. במחלקה לתשושי נפש בוצעה החלוקה באמצעות המחשב על פי הנהלים.
5. הבטחת סביבה:
בבדיקה מדגמית של דוחות אירועים חריגים נצפה תיעוד לא מלא של האירוע. יש להדריך את הצוות לתיעוד אובייקטיבי, שלם ומלא של כל אירוע ומעקב אחר יישום ההמלצות.
6. תקשורת:
בבדיקה מדגמית של מספר תוכניות טיפול לא נמצאה התייחסות לבעיות תקשורת של המטופל כגון בעיות ירידה חושית (ראיה שמיעה), בעיות שפה, בעיות קוגניציה. יש להדריך את הצוות בכל הקשור לבעיות תקשורת של המטופלים.
7. הזנה והאכלה:
נצפתה חלוקת ארוחת בוקר במחלקה סיעודית ג': מטפלים לא נמצאו בזמן חלוקת האוכל. חלק מהמטופלים שנזקקו לסיוע נעזרו במדריכת התעסוקה, חלק נעזרו בבני משפחה וחלקם חיכו למטפלים שהצטרפו חלוקת האכול בשעה 9:30. חלק מהמטפלים האכיל בעמידה.  יש לדון בפורום רב מקצועי על הערכות הצוות לחלוקת האוכל ולהתאמה אישית של החלוקה. בתצפית על חלוקת האוכל החלוקה בוצעה ללא התייחסות להנחיות הכתובות של אנשי המקצוע לגבי מרקמים, הסמכות וכו'. יש להדריך הצוות לחלק את האוכל בהסתמכם על ההנחיות הכתובות.

8. הפרשות:
יש לפתח תוכנית מערכתית למניעת עצירות תוך שימוש באמצעים נוספים, מעבר למתן טיפול תרופתי.
9. רישום ותיעוד רחצה וטיפוח הגוף וטיפול בציפורניים:

יש להקפיד על תיעוד ביצוע רחצה ועל ביצוע טיפול בציפורניים.
10. רישום שינויי תנוחה:

נצפו טפסים של שינויי תנוחה ללא חתימות. יש להדריך את הצוות על חתימה מידית אחרי ביצוע הפעולה. יש לבצע שינויי תנוחה לכל מטופל  שתנועתו מוגבלת ולתעד את ביצוע הפעולה.
מומלץ שליד כל מיטת מטופל תהיה הנחיה של איש המקצוע כיצד להעבירו (על סמך יכולותיו של המטופל, אדם אחד/ שניים/ מנוף וכו').
11. מניעת זיהומים:
נצפו מטפלים שלא הקפידו על היגיינת ידיים לאחר טיפול בדייר. במחלקה לתשושי נפש המטפלים עטו שני זוגות כפפות ולא חיטאו/ רחצו ידיים. יש לחזור ולהדריך את הצוות בכל הקשור להיגיינת ידיים.
12. זכויות המטופל:
נצפה טיפול במטופל ללא שימוש בפרגוד. יש להדריך את הצוות בכל קשור לעקרונות הטיפול: שמירת כבוד האדם, הסבר למטופל לפני כל פעולה המתבצעת ולהשתמש באמצעים כפרגוד/ וילון בעל הטיפול גם כשהמטופל נמצא לבד בחדרו.
13. יש להקפיד ולהניח את סינר האוכל עם הגשת האוכל לאחר הסבר.  
מחלקה לסיעוד מורכב תומך:

פרופיל המטופלים: 3 מטופלי דיאליזה, 1 עם סטומה, 4 עם טרכאוסטום,32 פצעים, 7 מטופלים בבידוד מגע, 2 מטופלים אונקולוגים המקבלים טיפול כימי. 6 מטופלים מקבלים הזנה אנטראלית. 

תחומים לשיפור ותיקון:

1. כללי: יש לדאוג כי לאחות אחראית מחלקה יהיה חדר משלה. בחדר תרופות ובתחנת אחות לא מתאפשר לנהל שיחות פרטיות עם מטופלים ומשפחות. 
2. קבלה סיעודית: יש להרחיב את האנמנזה הסיעודית תוך התייחסות לאספקטים ביו פסיכו סוציאליים  של המטופל. יש להרחיב ולפרט את התיעוד של שיחה לתאום ציפיות שנערכת עם המטופל ו/או משפחתו על מנת לבנות על בסיס הנתונים שנאספו תכנית טיפול מתאמת אישית. 
3. תרופות:  יש לארגן את ארון התרופות מחדש, יש לשמור על נקיונו. 
4. תקשורת: יש להקפיד על נוכחות כל אנשי צוות בישיבת צוות רב מקצועי. בבדיקה מדגמית של רשומה נמצא כי לחולה עם Ca of lung  Metastatic  נערכה ישיבה ללא נוכחות רופא ועובדת סוציאלית.  אין תיעוד של שיחות יזומות עם משפחה, אין תיעוד של תאום ציפיות. 
5. תכנית טיפול: תכנית טיפול ללא התייחסות לבעיות רלוונטיות כגון: בצקות, קוצר נשימה, חרדה, חוסר היענות לטיפול תרופתי , ירידה במשקל ו/או בתאבון, הפרעות התנהגות. הערכת תכנית טיפול לא רלוונטית ואינה משקפת את מצבו האמיתי של המטופל . מבוססת על שיטה של "העתק – הדבק". יש להקפיד על ביצוע הערכת תכנית הטיפול לפחות פעם בחודש ולא כל שלושה חודשים כפי שנמצא.  בחזרת מטופל מאשפוז בבית חולים יש להעריך את מצבו מחדש  כולל ביצוע אומדנים רלוונטיים ובניית תכנית טיפול בהתאם למצבו.
6. שלמות העור: תיעוד מעקב פצעי לחץ אינו משקף את המצב האמיתי ומבוסס אף הוא על השיטה של "העתק – הדבק". אין ביטוי לנוכחות של אחראית תחום פצעי לחץ במחלקה. לדוגמה: מטופלת עם פצעי לחץ שלא משתפרים, נבדקה על ידי נאמנת התחום ב8/17. מאז אין מעקב ואין התייחסות.
7. כאב: יש להמשיך ולהתמקצע בתחום של טיפול בכאב ולהעלות את המודעות של הצוות לחשיבות הנושא. לדוגמה: חולה עם הןראה קבועה לטיפול נגד כאב בשעה 08:00. בכל אומדן כאב מופיע אותו משפט: "עם השפעה טובה". אם לתרופה הקבועה הייתה השפעה טובה אזי VAS לא היה גבוה. אם VAS גבוה למרות התרופה הקבועה ראוי לשקלול מחדש את הטיפול נגד כאב, לשנותו או להוסיף תרופה חדשה.

8. מניעת זיהומים: יש להפקיד על הימצאות חומר חיטוי ליד כל מיטת חולה. 
מחלקה לגריאטריה שיקומית
תמהיל המחלקה: 
39 מטופלים ביום הבקרה, 12 מטופלים בשיקום נוירולוגי,  16 מטופלים בשיקום אורתופדי, מתוכם 2 מטופלים  באיסור דריכה, 11 מטופלים לשיקום בשל  .deconditioning  2 מטופלים -  מטופלים בהמודיאליזה. שני מטופלים נשאים חיידקים עמידים. 19 מטופלים עם פצעים (רובם עם פצעים ניתוחיים בדרגות ריפוי שונות).
חוזקים בעבודת המחלקה – 
1. הצוות הסיעודי במחלקה פועל במקצועיות, מגלה מסירות ואמפטיה למטופלים המאושפזים במוסד.
2. הטיפול בפצעים במחלקה ניתן מתוך ראיה רב-מקצועית של בעיותיו וצרכיו של המטופל,  ההחלטות בדבר הטיפול מתקבלות בביקור שבועי של רופא ואחות ליד מיטת המטופל, תוך דיון משותף ושקילת חלופות טיפוליות.

3. כל המטופלים יורדים מהמיטה לישיבה.
4. מתקיים קשר רציף ושוטף בין המחלקה לבין היחידות להמשך הטיפול בקהילה.
5. נצפה בשימוש מושכל בהגבלה פיזית של מטופלים.

תחומים לשיפור ותיקון במחלקה לגריאטריה שיקומית: 
1. שיפור חווית המטופל – 
· יש להקפיד על תשאול יזום של מטופלים צלולים ו/או אחרים משמעותיים בנוגע להעדפות טיפוליות וציפיות מהאשפוז. מומלץ להתייחס למתן המענה לבקשות מיוחדות בתכנית הטיפול הסיעודית והרב-מקצועית של המטופלים. 
· יש לעודד השתתפות פעילה של מטופלים צלולים בקבלת החלטות טיפוליות של הצוות הסיעודי והרב-מקצועי, בניית תכניות התערבות ויישומן.
2. הבטחת רצף המידע והטיפול – 
יש להבטיח רצף בהעברת המידע בין היחידות הטיפול השונות המטפלות במטופלים. לדוגמה, לא נמצא קשר והעברת מידע בנוגע לטיפול במטופלים המאושפזים במחלקת שיקום ומטופלים במכון הדיאליזה. מומלץ על העברת מידע בנוגע להוראות לבידוד מגע, מצב החבישה של הצנתר, מדדים של מצבו ההמודינמי של החולה, דיווח על אירועים מיוחדים במהלך השהייה במחלקה/יחידת דיאליזה,  ההוראות לטיפול הסיעודי- כמו, שימוש בכרית למניעת פצעי לחץ, רשימת חפצים אישיים של המטופלים המועברים אתם בין היחידות הטיפול, כגון, משקפיים, שיניים תותבות.
3. מעקב סיעודי -
· יש לוודא הלימה בין תיאור מצב המטופל ברשומה לבין מצבו בפועל. נצפה מעקב סיעודי דל, לא ממצה, ברוב המקרים אינו משקף את מצב המטופל בפועל ומהווה העתקה מלאה ((copy/paste מהדיווחים הקודמים, אשר אינם משקפים עוד את התקדמות המטופל בתהליך השיקומי. לדוגמה, במעקב הסיעודי של המטופל תואר כי הוא מתנייד בכיסא גלגלים, למרות שבפועל המטופל הועבר להליכון גלגלים כשבוע לפני הדיווח. 
· יש להקפיד על רצף המעקב בכל משמרת אחר מטופלים הסובלים מבעיות חריפות. לדוגמה, לא נצפה מעקב אחר מטופלים שסבלו מכאב, חום, אחרי אירוע חריג.
4. טיפול בפצעים: 
יש להקפיד לעקוב ולתעד את מצבם של כל הפצעים, מכל הסוגים אצל המטופלים, כולל פצעים ניתוחיים, קרעי עור ושפשופים. 
5. הבטחת סביבה:
· יש להקפיד על ריענון ההתמצאות, ידע ומיומנות הצוות הסיעודי בתכולה והפעלת הציוד החיוני לביצוע החייאה. 
· בדוחות אירוע חריג – יש להקפיד על דיווח למשפחה.
6. הטיפול האישי:
יש לציין שמות על הפריטים האישיים של מטופלים. הדבר חשוב במיוחד, בהתחשב בתחלופה הגבוהה של המטופלים במחלקה.
7. תכנית הטיפול בסיעוד – 
· מומלץ לבנות תכנית טיפול בדגש על השגת היעדים השיקומיים בתחום הסיעוד. לדוגמה, עצמאות מלאה/חלקית בביצוע פעילויות BADL, גמילה מקטטר שתן, גמילה ממוצרי ספיגה ועוד. יש לעדכן את תכנית הטיפול בהתאם להתקדמות המטופל ו/או בתדירות שבועית. 
· יש לוודא הלימה בין ההחלטות הטיפוליות המתועדות בתכנית הטיפול הסיעודית לביצוען בפועל. לדוגמה, לא נמצא ביצוע בפועל של ההחלטה לבדיקת רמת החמצון בדם שלוש פעמים ביום למטופל הסובל ממצוקה נשימתית כרונית.
8. הזנה והאכלה - יש להתייחס לצרכים מיוחדים של המטופלים בחלוקת המזון ולהקפיד על היישום בפועל של ההנחיות בדבר דיאטות מיוחדות. לדוגמה, אצל חלק מהמטופלים לא היה יישום בפועל של ההנחיה להגבלה בנוזלים "לא לתת מרק". 
9. טיפול בכאב – 
· יש לבצע אומדן כאב מקיף לכל המטופלים הסובלים מכאב חדש ו/או לא מאוזן. לדוגמה, לא נמצא אומדן כאב למטופל המתלונן על כאב חריף שטופל בTRAMADEX-. מהרשומה הסיעודית לא ניתן להסיק פרטים בנוגע למקום ועוצמת הכאב.
· יש להעריך מידת ההשפעה של הטיפול, תוך פרק זמן סביר ממתן התכשירים משככי כאב. נצפה כי הערכת כאב חוזרת בוצעה בחלק מהמקרים 3-5 שעות ממתן הטיפול.
10. טיפול בעצירות – יש להבטיח מעקב יציאות יומיומי רציף של המטופלים. לא נצפה מעקב סדיר אחרי היציאות אצל מספר מטופלים. לא הוצגה התערבות סיעודית במקרים בהם נצפה העדר יציאה במשך 4-5 ימים.
11. הדרכה - מומלץ לפעול להבניית התהליך למתן מידע והדרכת המטופל ו/או מי מטעמו. מומלץ להתייחס למרכיבים של בדיקה וזיהוי צרכי הדרכה, גיבוש תכני חובה למתן מידע בשלבים שונים של האשפוז, לפעול לבדיקת יעילות ההדרכה. 
מחלקה להנשמה ממושכת:

המחלקה להנשמה ממושכת התחילה את פעילותה לפני כשנה. במהלך השנה טופלו בה כ-60 מטופלים. חמשה מטופלים נגמלו מההנשמה באופן מלא ושוחררו לביתם. שלושה מטופלים נוספים נגמלו מההנשמה והועברו למחלקה לסיעוד מורכב-תומך במוסד.
הטיפול הסיעודי במחלקה להנשמה ממושכת מאורגן היטב. העשייה בה מתנהלת באופן מקצועי, מובנה ושיטתי. נמסר לצוות הבקרה, על היווצרות של מספר מועט של פצעים חדשים בין כותלי המחלקה.
תמהיל המטופלים: במחלקה אושפזו ביום הבקרה 29 מטופלים (24 ברישוי). 19 מטופלים מונשמים באופן מלא. תשעה מטופלים נמצאים בתהליכי גמילה ממנשם. מטופל 1 נגמל מההנשמה, לקראת השחרור לביתו. 14 מטופלים עם 20 פצעים בדרגות II-III, 16 מטופלים נשאים חיידקים עמידים.
חוזקים במחלקה להנשמה ממושכת:

1. הבטחת רצף המידע והטיפול –
· עבודת הצוות וקבלת החלטות טיפוליות מתבססת על העברת מידע, עדכונים שוטפים לגבי מצב המטופלים ועל ההחלטות הטיפוליות המתקבלות במהלך הביקורים השבועיים הנערכים ליד מיטת המטופלים, בהשתתפות רופא ראות, רופאי המחלקה, הצוות הסיעודי, נציגים של הצוות הרב-מקצועי. 
· העברת משמרת במחלקה מתבצעת ע"פ כלי מובנה. נכתב דו"ח סיכום משמרת.
2. עבודת אחיות ומטפלים במחלקה להנשמה ממושכת מתנהלת בשיטת הפקדה.
3. האחיות במחלקה להנשמה ממושכת עברו הכשרה פנים - מוסדית להחזרת קנולה לטרכיאה, כפעולה מצילת חיים למטופל עם פיום קנה (יישום מלא של חוזר מנהל הסיעוד מס' 86/2010).
4. נעשית רחצה יומיומית של כל מטופלי המחלקה תחת מים זורמים במקלחת.
5. נעשית הורדה יומיומית מהמיטה של כל המטופלים שאין לגביהם הנחיה רפואית להישארות במיטה.
6. נעשה שימוש נרחב  בדיבורית (speaking valve) ובאמצעי תקשורת תומכת עם המטופלים הצלולים והמתקשרים. 
7. האח האחראי במחלקה עורך בקרות פנימיות מובנות בתחומים רבים של העשייה הסיעודית. יישום ההמלצות מהבקרות תורם לשיפור תהליכי העבודה ומוביל לעליה באיכות הטיפול הסיעודי.
8. מונתה ועדה פליאטיבית מחלקתית – בהשתתפות רופא, אח אחראי מחלקה ועובדת סוציאלית. צוות הועדה עוסק בקידום הנושא הפליאטיבי, הגדרת המטופלים כמטופלים הנוטים למות, בירור הציפיות והעדפות של המטופלים ושל בני משפחותיהם בנוגע לתהליך הטיפולי, קביעת תכנית טיפול בדגש על איזון סימפטומים, ליווי ותמיכה של המטופלים ובני משפחותיהם, הדרכה ויעוץ לצוותים. 
תחומים לשיפור ותיקון במחלקה להנשמה ממושכת:

1. שיפור חווית המטופל – 
· מומלץ לפעול לשיתוף והעצמת המטופל, הבטחת מעורבותו בתהליך הטיפול בו ובצמתי קבלת החלטות, בשקיפות ובהלימה לרצונו, תרבותו וצרכיו (חוזר המנהל הכללי 6/2013). מומלץ לשתף את המטופלים הצלולים ו/או מי מטעמם בדיונים בצוות רב –מקצועי, בנייה ויישום תכנית טיפול, קבלת החלטות בנוגע לטיפול בסוף חיים.  
· באנמנזה סיעודית יש להתייחס להרגלים של המטופל טרם האשפוז. כמו לדוגמה, רקע תרבותי, העדפות טיפוליות, בקשות של המטופלים ובני משפחתם וציפיותיהם מהאשפוז, כולל בנוגע לשחרור פוטנציאלי מהמחלקה. יש לבצע בירור ותאום ציפיות יזום עם המטופלים ו/או מי מטעמם בשלבים שונים של האשפוז. יש לקיים שיחת תאום ציפיות ראשונית בסמוך לקבלה לאשפוז.
· מומלץ להתייחס למתן מענה לבקשות מיוחדות של המטופלים בתכנית הטיפול הסיעודית והרב-מקצועית. 
· יש להימנע מאחסון ציוד ניקיון בחדרי הרחצה של המטופלים.
2. הערכת איכות הטיפול - מומלץ לגבש מדדים פנימיים להערכת איכות הטיפול בתחום הנשמה ממושכת. לדוגמה, שיעורי גמילה מהנשמה/פיום קנה, שיעור גמילה מהזנה אנטראלית, שיעור המטופלים המפתחים דלקת ריאות על רקע תשניק (Aspiration Pneumonia), שיעור המטופלים המפתחיםVAP , שיעור גמילה מקטטר שתן/מוצרי ספיגה, שביעות רצונם של בני המשפחה מהטיפול וכד'. איסוף וניהול המידע עשויים לסייע בקביעת מדיניות ופיתוח תכניות שיפור מוסדית/מחלקתית. 
3. הדרכה - מומלץ לפעול להבניית התהליך למתן מידע והדרכת המטופל ו/או מי מטעמו. מומלץ להתייחס למרכיבים של בדיקה וזיהוי צרכי הדרכה, גיבוש תכני חובה למתן מידע בשלבים שונים של האשפוז, לפעול לבדיקת יעילות ההדרכה. 
4. שחרור  המטופלים לקהילה - יש לפתח תכנית מובנית ומתועדת לשחרור המטופלים שהם ו/או בני משפחותיהם הביעו נכונות להשתחרר לביתם. 
5. מעקב סיעודי – 
· יש להקפיד על בדיקת מידת ההשפעה של התכשירים התרופתיים הניתנים לטיפול במצבים חריפים של מטופלים בפרק זמן סביר מתחילת הטיפול. לדוגמה, נצפה כי מדידת חום חוזרת למטופל שטופל בתכשיר להורדת חום נערכה ארבע שעות לאחר מתן הטיפול. 
· יש להקפיד על רצף המעקב בכל משמרת אחר מצבם של מטופלים לא יציבים או סובלים מבעיה חריפה. 
· מעקב סיעודי יכלול דווח על כל שינוי במצב המטופל, לרבות על העברה לאשפוז חריף. 
6. טיפול בכאב – יש להתאים את כלי הערכה לאומדן כאב למצב התקשורתי של מטופל. יש להקפיד על בדיקת יעילות הטיפול במשככי כאב, תוך זמן סביר ממתן הטיפול. נצפה מתן תכשיר משכך כאב ללא בדיקה חוזרת של מידת השפעתו. נצפה שימוש בכלי הערכה שאינו תואם את מצב המטופל.
7. תכנית טיפול תומך - יש לדון על תכנית הטיפול הפליאטיבית בישיבות צוות רב-מקצועי ולתעדה (חוזר המנהל הכללי 7/08).  
8. הטיפול האישי – 
· יש להקפיד על גזירת ציפורני מטופלים, כחלק מטיפוח גוף ושמירה על היגיינה בסיסית. לדוגמה, במהלך הבקרה נצפו ציפורניים ארוכות, עם סימני פטרת, לא מטופלות באופן הולם ברגליהם של מטופלים.  אי-גזירת ציפורניים והיגיינה לקויה עלולות לגרום לחוסר נוחות, דלקת ופגיעה בשלמות העור אצל המטופלים.
· יש לשפר את איכות הביצוע של טיפולי פה. מבדיקה מדגמית שנערכה במועד הבקרה עלה, כי הטיפולים בוצעו באיכות ירודה. 
· יש להקפיד על ביצוע בפועל של הוראות רפואיות בנוגע לטיפולי פה. מבדיקת הרשומות/ המעקבים של המטופלים עלה, כי למרות ההוראה הרפואית לביצוע טיפול פה שלוש פעמים ביום, בפועל, ע"פ התיעוד בצ'רטר, הטיפולים בוצעו פעם ביום בלבד. 
9. ניהול הטיפול התרופתי – יש להקפיד על חלוקת התרופות למטופלים כנדרש בנהלים/חוזרים משרד הבריאות. בחדר תרופות נצפו שלושה מזרקים עם תכשיר/ים תרופתיים בלתי מזוהים, שהוכנו מראש ולא ליד המטופלים, ללא ציון המידע בנוגע לשמות התכשירים, דרך מתן, תאריך ושעת מתן, שם המכין.
10. ריענון החייאה - יש להבטיח תרגול וריענון ידע ומיומנות הצוות הסיעודי בהפעלת מכשירים חיוניים לביצוע החייאה.  
11. ניהול רשומת המטופל - יש להקפיד על ניהול תקין של הרשומה הסיעודית. לדוגמה:
· יש לאשר ביצוע של כל פעולת הסיעוד המבוצעת עבור המטופל, תוך ציון שעה ושם המבצע. במספר דפי המעקב על מטות המטופלים נצפתה חתימה אחת גורפת של אחות על כלל הטיפולים שבוצעו למטופל במהלך היממה (!).  
· נצפה חוסר הקפדה על תיעוד שינויי תנוחה במיטה המבוצעים למטופלים במהלך המשמרת.
· נצפה חוסר תיעוד של מתן כלכלה ייעודית להזנה אנטראלית.
3.  
תזונה:   


מח' סיעודית :  88%
           
מח' לסיעוד מורכב תומך:  89%

מח' לגריאטריה שיקומית: 87%

מח' להנשמה ממושכת: 93%

הנושאים הנבדקים הם:

1. תפריט: רישום, גיוון, כמויות חומרי גלם, מזונות מיוחדים.

2. ציוד: קיום ותקינות הציוד במטבח, מטבחונים ובמחלקות והשימוש בו.

3. כוח אדם.
4. רשומות במחלקות, ישיבות צוות.
5. טיפול תזונתי: רישום תוכנית תזונתית, המלצות ויישום בשטח.
שירות התזונה
כח אדם- כללי:

שרות התזונה מונה 7 דיאטנים העובדים סה"כ 159 ש"ש (מתוכם 10 שעות ניהול) בפרישה של חמישה ימים בשבוע.  

פיזור השעות השבועיות במחלקות השונות:

מחלקות סיעודיות ותשושי נפש: 56 ש"ש.

מחלקות לסיעוד מורכב תומך: 60 ש"ש.

מחלקת גריאטריה שיקומית: 21 ש"ש.

מחלקה להנשמה ממושכת: 12 ש"ש.

מנהלת השרות בוגרת קורס תזונה בגריאטריה, הכשרה בהערכת בריאות הפה ממוקדת תזונה וקורס פליאטיבי.

מערך המזון:
בבית החולים מטבח מרכזי שנמצא במבנה הישן יותר ומבשל את כל הארוחות לכל המחלקות בשני המבנים בשיטת "בשל הגש". 
חוזקים:

1. דיאטנית מנהלת שרות התזונה חזרה מחופשת לידה בחודש אוגוסט. שרות התזונה הצליח לשמר את רמתו למרות השינויים שהתרחשו בבית החולים במהלך השנה האחרונה.
2. שרות התזונה מכשיר סטודנטים בתזונה. בשנת 2017 היו 4 סטאז'רים.
3. הוכנה תוכנית שנתית של שרות התזונה הכוללת יעדים אופרטיביים לשנת 2018. 
4. יש לציין לשבח תפריט עשיר ומגוון. נעשה שימוש בחומרי גלם איכותיים: בשר מספר 5 לא מעובד ובשר הודו טחון ללא תוספות. 
5. חלק גדול מהממרחים ומהסלטים מוכן במטבח המרכזי, כמו כן, עוגות ופודינג לארוחות ארבע. 
6. יש לשבח העדפת מתן מזון להעשרות. יש מגוון של העשרות כולל פודינג מועשר.
7. מספר סוגים של דגים (טונה, איקרה, דג מלוח), מעדנים, ממרח חריף ופודינג. 
8. בסיעודית ב' החלו בפיילוט של הצבת סטנדים עם תמונות  לכל מטופל הכוללים הנחיות לגבי סוג מרקם, עזרים להאכלה והעדפות המטופל.  
תחומים לשיפור ותיקון:

שרות תזונה:

1. למרבית הדיאטנים בשרות התזונה אין וותק רב בגריאטריה. רצוי לשלוח אותם לקורסים ייעודיים לדיאטנים בגריאטריה.
2. מומלץ לחלק לדיאטנים תפקידים כמו אחראית על הדרכת סטודנטים, אחראית על תחום פליאטיבי.
3. אין מספיק שיתופי פעולה עם מרפאות בעיסוק בנושא האכלה. 
4. תצפיות בארוחה: תיעוד תצפיות בארוחות נשמר אצל הדיאטנית הראשית בלבד. מומלץ שעותק ישמר גם במחלקה או אצל הדיאטנית המחלקתית למעקב אחר תיקון הליקויים שנמצאו בתצפיות הקודמות ולבניית מערך הדרכה לצוותים. 
תחומים לתיקון ושיפור:
מערך המזון:
1. טחינת מזון למרקם דייסתי הוכנה בשעה מוקדמת בבוקר ונשמרה בחימום עד להגשה, מומלץ לטחון את המנות בסמוך לארוחה. 
2. לא נמצא מתכון להכנת פודינג המשמש להעשרה במזון וחלופה במרקם רך ודייסתי בארוחת מנחה. 
3. יש לדגום מכל המנות שהוכנו במטבח המרכזי ולשמור ל-72 שעות, ביום שבת לא נלקחו דוגמאות מכל המזון החלבי שהוכן. כמו כן, יש להקפיד שהדוגמאות יכילו 150 גרם. 
4. מבדיקת דוגמאות המזון עולה שיומיים ברציפות הוגשה אותה מנת ירק (שעועית ירוקה), כמו כן, מנות הבשר והקציצה ביום מסוים היו צלויות ללא רוטב, יש לבדוק את מידת ההיענות והיכולת של המטופלים לאכול מנות מסוג זה. 
5. יש להקפיד על התאמה בין התפריט השבועי למזון שמוגש בפועל – ביום הבקרה במקום שניצל הוגש חזה עוף צלוי. 
6. כמות מזון למחלקה: לכל מחלקה נשלח גסטרונום אחד מכל סוג מזון  (מנות לארוחת ערב כוללות גם צוות) ללא התייחסות לכמות המנות הנדרשת באותה מחלקה, יש לוודא שגסטרונום אחד מכיל מספיק מנות לכל המטופלים במחלקה גדולה ולצוות שעובד באותה משמרת.
מחלקות סיעודיות ותשושי נפש:
רשומות מחלקתיות 
· במחלקה לתשושי נפש ב' לא מתבצעים כעת פרויקטים רב מקצועיים בנושאים תזונתיים, פרויקט למניעה וטיפול בעצירות הופסק לפני כשנה. 
· במחלקה סיעודית ג' החל פרויקט משותף עם הקלינאית תקשורת של ביצוע תצפיות בארוחה- התיעוד הוא אישי בתיקי המטופלים. יש לבנות תוכנית למעקב אחר יישום ההמלצות שיינתנו לצוות המטפל. 
· בתקופה האחרונה במחלקה לתשושי נפש ב' לא בוצעו הדרכות צוות מובנות בתזונה. 
תצפית ארוחת צהריים (סיעודית ג')
· הוגשו כפות בלבד למרות שנראה שחלק מהמטופלים מסוגלים לאכול בעזרת סכו"ם מלא. 
· צלחות מחולקות למרקם דייסתי נראות ישנות ומוסדיות.
· מנת הבשר שהוגשה למנה עיקרית הייתה קטנה מהנדרש (קציצה אחת/שוק עוף). 
טיפול תזונתי:
· יש להתאים את תכנית הטיפול התזונתית למטרות הטיפול שהוגדרו על ידי הדיאטנית. 
· יש להקפיד על תיעוד מעקב בתזונה במקרים של ירידה במשקל או שינוי במצב התזונתי וכן , ביצוע עדכון הערכה תזונתית חוזרת אחת לחצי שנה. 

מחלקה לסיעוד מורכב תומך:

כוח אדם:ב-3 מחלקות סיעוד מורכב תומך עובדות 3 דיאטניות סה"כ 60 ש"ש .

מומלץ שהדיאטנים ישתלמו בקורס תזונה בגריאטריה ובטיפול פאליאטיבי.

כללי: 

· המחלקה שנבדקה סיעוד מורכב תומך  ג' היא מחלקה חדשה (נפתחה בסוף יולי 2017) נמצאת בבניין החדש.

· במחלקה 2 מחלקות אוכל קבועות אחת במשמרת בוקר והשנייה במשמרת אחה"צ-ערב.

תחומים לשיפור ותיקון:

רשומות מחלקתיות:

1. יש לכתוב נוהל בו מפורט ההיבט התזונתי  של הטיפול הפליאטיבי תוך יצירת מערכת מובנית התומכת במתן מענה הולם להיבט זה.
התנהלות הטיפול התזונתי:

2. לשם יצירת רצף טיפול תזונתי יש ליצור קשר עם הדיאטנית במכון הדיאליזה תוך קבלת מידע מקיף על המזון המוגש או לא מוגש במהלך הדיאליזה ולהיערך בהתאם.
3. יש לדייק בכתיבת מטרות הטיפול יען כי, ניתן יהיה ליישמן כחלק ממתן הנחיות בתכנית הטיפול. 
תצפית ארוחת צהריים: 

4. גודל עגלת החימום אינו מאפשר שמירה על רצף הטמפרטורה של כל המזונות. חלק מהגסטרונומים אינם מונחים בעגלה אלא על גסטרונומים אחרים.
5. רצוי להרחיב את ההתייחסות להעדפות מזון של המטופלים גם דרך מתן רטבים אישיים כגון: חרדל, חזרת וקטשופ.

מחלקה לגריאטריה שיקומית 
כוח אדם: במחלקה לגריאטריה שיקומית  עובד דיאטן 21 ש"ש. הדיאטן בוגר הכשרה בהערכת בריאות הפה ממוקדת תזונה וקורס סוכרת.

חוזקים: 

1. הדיאטן משתתף בכל ישיבות הצוות הרב מקצועי.
2. יוזם שיחות עם המטופלים וניכר כי מכיר אותם היטב.
3. מבצע הערכות תזונה מלאות והערכות חוזרות על פי שיקול דעת מקצועי.
תחומים לשיפור ותיקון:

1. קיימים דפי מידע בנושאים שונים כמו: תזונה במחלות כליה, פצעי לחץ ועוד אך, יש לתרגמן לשפות שונות לשם הנגשתם למטופלים. 
2. רצוי לבצע הדרכות תזונה קבוצתיות כחלק מסדר היום במחלקה.
3. מומלץ ליצור תהליך מובנה של תשאול המטופלים על בחירת מזונם לארוחות שלמחרת.
4. לעדכן שעות קבלה עבור המטופלים ובני משפחותיהם.
מכתבי שחרור:

5. יש לוודא כי המלצות התזונה נכתבות במכתבי השחרור של הרופאים.

תצפית ארוחת צהריים במחלקה:
חדר האוכל מואר על השולחנות מפיות, סלסלות אשפה ופרחים לנוי. האווירה בארוחה נעימה.
6. עגלת האוכל קטנה ואינה יכולה להכיל את כל הגסטרונומים כך, שחלק מהמזון נמצא מחוץ לעגלה ומתקרר.
7.  דף ההנחיות למתן מרקמים למטופלים שונים תורגם לרוסית אך, לא כול ההנחיות התזונתיות תורגמו כמו: העדפות מזון והגבלת שתייה ואכן, לא בוצעו ההנחיות הרשומות. יש להנגיש את המידע כולו למחלקת האוכל.
8.  בעת חלוקת המזון יש להציע למטופלים את מגוון האפשרויות לבחירה הקיימות ולא לחלק את המזון על פי שיקול דעת מחלקת האוכל.

9.  ביום הבקרה הוגשו ירקות מבושלים רכים שכללו גם תירס העלול להקשות על הבליעה לחלק מהמטופלים.
יש להתייעץ עם קלינאי התקשורת לגבי התאמת מזונות למרקמים השונים. 
10.  המרק בארוחה היה דליל, רצוי להוסיף לו תוכן.

מחלקה להנשמה ממושכת:   

כח אדם: הדיאטנית עובדת יומיים בשבוע במחלקה, סה"כ 12 ש"ש

יש לציין שהדיאטנית של המחלקה לא נכחה בבקרה.
· מתוך 29 מטופלים רק אחד אוכל PO  והיתר מוזנים בהזנה אנטראלית (20 זונדות ו-8 גסטרוסטום). יש לשבח את התהליך שנעשה על ידי צוות המחלקה מול בתי החולים להכנסת גסטרוסטום למטופלים עם זונדה לשיפור איכות החיים שלהם.

· עדין לא נכתבו נהלים פנימיים ופרוטוקולים בנושאים כמו מניעת תסמונת חידוש ההזנה, גמילה מזונדה, נוהל שקילה ומדידה. 
· מבדיקת הרשומה התזונתית- לכל מטופל חדש נעשית הערכה תזונתית תוך חמישה ימים מהקבלה למחלקה  (מדדי איכות) ונבנית תכנית תזונה מותאמת למטופל.
· הדיאטנית לא מעורבת בתהליך גמילה ממנשם. 
· אין עליות במשקל כצפוי במחלקות הנשמה ממושכת. הדבר נובע משימוש במכונות הנשמה חדשות.
· יש עבודה משותפת של דיאטנית וקלינאית תקשורת בתהליך גמילה מזונדה. יש פרוטוקול מובנה.
4.  
פיזיותרפיה  :
מחלקה סיעודית ותשושי נפש: 95%
מחלקה לסיעוד מורכב תומך: 98%
מחלקה לגריאטריה שיקומית: 99%
מחלקה להנשמה ממושכת: 97%
היקף כוח אדם:

החוזקים בעבודת הפיזיותרפיה:
ארגון השרות:

בראש השרות עומדת פיזיותרפיסטית ותיקה ובעלת ניסיון מקצועי וידע רב בתחום. השרות ניתן ששה ימים בשבוע: בימים א'-ה' בין השעות 8:00-18:00 וביום שישי בין השעות 8:00-14:00.

העבודה מתנהלת על פי נהלים פנימיים ובהתאם לתכנית עבודה מובנית. 

לכל מחלקה פיזיותרפיסט אחראי וצוות פיזיותרפיסטים קבוע. 

לכל מכון פיזיותרפיה מונה כוח עזר המסייע בניוד מטופלים והשגחה עליהם.

מספר פיזיותרפיסטים מונו להיות נאמני נושא. 

תקשורת תוך צוותית:

התקשורת בצוות הפיזיותרפיה באמצעות הרשומה הממוחשבת, קבוצת וואטסאפ ובעל פה. 

ישיבת צוות של כל הפיזיותרפיסטים בשרות מתקיימת כפעמיים בחודש, מרבית הישיבות מתועדות. 

נהלי עבודה פנימיים:

השרות פועל על פי נהלים פנימיים כמו קליטת פיזיותרפיסט חדש, ניהול סיכונים. לקראת פתיחת המחלקות להנשמה ממושכת וגריאטריה שיקומית נכתבו נהלים פנימיים המתאימים ספציפית לעבודה במחלקות אלה.

רישום ותיעוד:

התיעוד מתבצע באמצעות רשומה ממוחשבת בתכנת "אבות".

חדר פיזיותרפיה וציוד טיפולי:

בבית החולים שישה חדרי פיזיותרפיה: 

· בבניין הישן- שני חדרים המשמשים את המטופלים מהמחלקות הסיעודיות, מחלקות תשושי הנפש והמחלקות לסיעוד מורכב תומך הנמצאות בבניין זה.
· בבניין החדש- ארבעה חדרי פיזיותרפיה חדשים המשמשים את המחלקה לגריאטריה שיקומית, המחלקה להנשמה ממושכת, המחלקה לסעוד מרכב תומך והמחלקות הסעודיות. 
בשנה האחרונה נרכש ציוד טיפולי רב כדי לצייד את חדרי הפיזיותרפיה החדשים בציוד הטיפולי הנדרש. 
מעורבות בהזמנת ציוד:

מנהלת השרות מעורבת בהמלצה על רכישת ציוד לניידות וישיבה וציוד טיפולי לחדרי הפיזיותרפיה. בשנה האחרונה, עקב פתיחת מחלקות חדשות, נרכש גם ציוד לישיבה – כסאות גלגלים מסוגים שונים, כורסאות גריאטריות, כריות ישיבה ואביזרי עזר לישיבה וניידות.

תקשורת בין צוותית:

· מנהלת שרות הפיזיותרפיה חברה בפורום ראשי תחומים. 
· הפיזיותרפיסטים אחראי המחלקות משתתפים בישיבות הצוות הרב מקצועי במחלקות.

· רשימת טיפולים יומית או שבועית תלויה במחלקות.

· מעל מיטת המטופל תלוי לוח תקשורת.
· במחלקות רשימות הליכה יזומה חתומות על ידי המטפלים.

· התקשורת עם הצוות הרב מקצועי מתועדת דרך לשונית "המלצות" ברשומה הממוחשבת. 
· הפיזיותרפיסטים משתתפים בוועדות המוסדיות השונות.

הדרכה:

הדרכה ניתנת בכל המחלקות, ברמות שונות:

· הדרכת עובד חדש –מתבצעת בכל מחלקה על ידי הפיזיותרפיסט אחראי המחלקה. ההדרכה מתועדת ומאושרת בחתימת המטפל  על גבי טופס ייעודי. טופס זה כולל גם ביצוע תצפית בעבודת המטפל החדש שבוע לאחר ההדרכה.

· הדרכות מחלקתיות– מתבצעות על פי הצרכים הייחודיים של כל מחלקה. בעקבות אירועים חריגים, מתבצעת הדרכה בשיתוף האחות אחראית המחלקה.
· הדרכות שנתיות מוסדית– התקיימו מספר הדרכות על ידי מנהלת השרות: 1. בנושא בטיחות מטפל ומטופל. 2.מנהלת השרות העבירה הדרכה חווייתית במסגרת הדרכה רב מקצועית ביריד מטפלים מוסדי.
· הדרכות לצוות הבכיר- מנהלת השרות מעבירה הדרכות לצוות הבכיר בנושאים שונים לדוגמא: שימוש בכלי הערכה. 
· הפיזיותרפיסטים השתתפו בהדרכה ביום עיון למטפלים חדשים שאורגן על ידי צוות הסיעוד.
· הדרכת סטודנטים – הדרכות סטודנטים לפיזיותרפיה מאוניברסיטאות שונות מתקיימת בבית החולים במחלקות ההנשמה הממושכת והגריאטריה השיקומית.                                                                    
השתלמויות והעשרה:

מרבית הפיזיותרפיסטים משתלמים בתחומים מקצועיים רלוונטיים לאוכלוסיית המאושפזים בבית החולים. השנה התקיימה השתלמות פנימית בנושא שיקום קטועים בשיתוף צוות הפיזיותרפיה של נאות התיכון.

פרויקטים מיוחדים:

· שרות הפיזיותרפיה היה שותף בשנה האחרונה שותף בפרויקטים רב מקצועיים, כגון: בניית לוחות תקשורת לתפקוד המטופלים, הרצאות בנושא שינויי עמדות.
· במהלך השנה האחרונה שרות הפיזיותרפיה התאים את היקף ואופי הפעילות לצרכים המשתנים של בית החולים, לאחר פתיחת המחלקות החדשות.

דגשים למחלקה סיעודית/תשושי נפש:    

היקף כוח אדם וארגון השרות:

במחלקות הסיעודיות ותשושי הנפש עובדים תשעה פיזיותרפיסטים בהיקף של 156  שעות שבועיות. לעזרתם ארבעה עובדי כוח עזר בהיקף של כ- 70 ש"ש. העבודה מתבצעת על פי תכנית עבודה שבועית.

הערכת מטופל בפיזיותרפיה ותיעוד:

לכל המטופלים מתועדת הערכה בפיזיותרפיה במהלך השבוע הראשון לאשפוזם במחלקה, ההערכות מלאות. מעקב פיזיקלי מבוצע בתדירות הנדרשת.

חדר פיזיותרפיה וציוד טיפולי: 

בבניין הישן שני מכוני פיזיותרפיה המשרתים את המטופלים מהמחלקות הסיעודיות ומחלקות לתשושי נפש הנמצאות בבניין זה. בבניין החדש-שלושה  מכוני פיזיותרפיה המשמשים גם את המטופלים מהמחלקות הסעודיות בבניין זה. חדרי הפיזיותרפיה מאובזרים בציוד הנדרש.

תקשורת בין צוותית:

הפיזיותרפיסט האחראי במחלקה משתתף בישיבות הצוות הרב מקצועי.

רשימת מעקב הליכה חתומה, נמצאת בכל מחלקה. מרבית הרשימות חתומות כנדרש, במחלקה סיעודית ג', הרשימה חתומה באופן חלקי. הפיזיותרפיסטים מעורבים בהחלטות על הגבלות תנועה ופועלים ככל יכולתם, על מנת להוריד את מספר המטופלים אשר יושבים עם הגבלות תנועה.

הדרכה:

הדרכה פרטנית לעובד חדש- מתבצעת על ידי הפיזיותרפיסט אחראי המחלקה. 
הדרכות מחלקתיות- על פי הצורך, מתקיימות הדרכות ריענון והדרכות לגבי מטופל ספציפי.  ההדרכות מתועדות כנדרש. הנחיות רלוונטיות לגבי מטופלים, ניתנות בעזרת הרשומה הממוחשבת בלשונית ההמלצות.

דגשים למחלקה לסיעוד מורכב תומך :     

היקף כוח אדם וארגון השרות:

בכל אחת מהמחלקות לסיעוד מורכב תומך עובדת פיזיותרפיסטית אחת בהיקף של 20 ש"ש, סה"כ 60 ש"ש. בנוסף, הפיזיותרפיסט האחראי על המחלקה להנשמה ממושכת נותן ייעוץ בתחום הנשימתי על פי הצורך. עובדי כוח העזר מסייעים בשינוע מטופלים לחדרי הפיזיותרפיה.

הערכת מטופל בפיזיותרפיה ותיעוד:

הערכה ראשונה מתועדת המועד. ההערכות מלאות. הערכות חוזרות משקפות את מצב המטופל בצורה טובה.

חדר פיזיותרפיה וציוד טיפולי:

כל אחת מהמחלקות נמצאת במבנה אחר. המטופלים מופנים לאחד מחדרי הפיזיותרפיה באותו מבנה.

התאמת ציוד ואביזרי עזר:

המטופלים יושבים בנוחות ובטיחות. במחלקה שנבדקה רק ל-4 מטופלים הגבלה פיזית בישיבה.

תהליך וסוג טיפול (פרטני, בקבוצה):

לכל מטופל מותאם טיפול פרטני ו/או טיפול בקבוצה על פי תכנית הטיפול הייעודית ובהתאם לצרכיו. תדירות הטיפול נקבעת כחלק מתכנית הטיפול.

תקשורת בין צוותית:

הפיזיותרפיסטית העובדת במחלקה משתתפת בישיבות הצוות הרב מקצועי.

תקשורת עם הצוות הרב מקצועי באמצעות הרשומה הממוחשבת.

רשימת הליכה מעודכנת במחלקה, כולל חתימות על הביצוע בפועל.

דגשים למחלקה לגריאטריה שיקומית:     
היקף כוח אדם וארגון השרות:

במחלקה לגריאטריה שיקומית עובדים 7 פיזיותרפיסטים בהיקף כולל של 124 ש"ש. איתם עובדת כוח עזר בהיקף של כ- 32 ש"ש. השרות ניתן בימים א',ד' בין השעות 08:00-17:30, בימים ב' ג' ה' ביו השעות 8:00-16:00 ובימי ו' בין השעות 10:00-14:00.

למחלקה פיזיותרפיסטית  אחראית וצוות פיזיותרפיסטים קבוע. לכל מטופל יש מטפל קבוע.

העבודה מתנהלת על פי תכנית שבועית המתעדכנת באופן יומי. תכנית הטיפול מתואמת עם הריפוי בעיסוק וקלינאית התקשורת ומפורסמת במחלקה. 

תקשורת תוך צוותית:

ישיבת צוות הפיזיותרפיסטים בשיקום מתקיימת כפעם בחודש.

אחראית המחלקה מעדכנת את הפיזיותרפיסטים בנאמר בישיבת הצוות הרב מקצועי, בעזרת מחברת קשר הנמצאת במכון הפיזיותרפיה  במחלקת השיקום. 

הערכת מטופל בפיזיותרפיה ותיעוד:

הערכה ראשונה בפיזיותרפיה נערכת לכל מטופל במועד הנדרש ומתועדת ברשומה. בסיום ההערכה נקבעות מטרות ותכנית טיפול מעודכנות.

התאמת ציוד ואביזרי עזר:

במחלקה לגריאטריה שיקומית נמצא ציוד חדש לישיבה, ניידות ותרגול ניידות.

מטופלים הזקוקים להתאמת תותבת גפיים או מכשירי ניידות נשלחים לרופא מורשה מטעם מכון לואיס. המטופלים מופנים לטכנאי תותבות ומכשירים על פי בחירתם. הטכנאי מגיע אל המטופלים למחלקה.

תהליך וסוג טיפול (פרטני, בקבוצה):

כל מאושפז מקבל טיפול פרטני חמישה ימים בשבוע. מטופלים המסוגלים לתרגל בהשגחה בלבד יכולים, בנוסף לטיפול הפרטני, להגיע למכון הפיזיותרפיה לתרגול עצמאי בהשגחת פיזיותרפיסט.

טיפול בקבוצה מתקיים בנוסף לטיפול האישי. בימי שישי בבוקר מתקיימת במחלקה קבוצה להפעלה כללית. במשך השבוע מתקיימות קבוצות בהתאם לתמהיל העדכני של המטופלים.

תהליך שחרור מטופל:

תאריך שחרור המטופל נקבע בישיבת הצוות הרב מקצועי.
הפיזיותרפיסט מיידע את המטופל ומשפחתו.
דף הדרכה לקראת שחרור ודף תרגילים מותאמים אישית, נמסרים למטופל ומשפחתו.
מכתב סיכום הכולל את מצבו התפקודי של המטופל בתחילת השיקום ובסיומו, נמסר למטופל המשתחרר.

תקשורת בין צוותית:

ליד כל מיטת מטופל לוח תפקודי, הכולל גם את תחום הניידות והמעברים ולוח בו מפורטים אביזרי העזר לישיבה לוח זה מתעדכן על פי השינוי בתפקוד המטופל.

על ההליכונים תלויים פתקים עם שמות המטופלים. צבע הפתק מסמל את מידת העזרה בהליכה לה נזקק המטופל.

רשימת טיפולים יומית מונגשת לצוות ולמטופלים, תלויה במחלקה.

הפיזיותרפיסט האחראי על המחלקה משתתף בישיבות הצוות הרב מקצועי המתקיימות פעמיים בשבוע.

צוות הפיזיותרפיה משתתף בהחלטה על הגבלה פיזית.

דגשים למחלקה להנשמה ממושכת:     
היקף כוח אדם וארגון השרות:

במחלקה עובדים 4 פיזיותרפיסטים בהיקף כולל של 98 ש"ש, ששה ימים בשבוע. בימים א'-ה' בין השעות 8-16 וביום ו' כשעה בשעות הבוקר.

הפיזיותרפיסט האחראי על המחלקה בעל ניסיון רב בתחום הטיפול הנשימתי.

תקשורת תוך צוותית:

אחד הפיזיותרפיסטים מגיע מוקדם, מתעדכן עם הצוות הסיעודי לגבי השינויים שחלו במצב המטופלים ומעדכן את צוות הפיזיותרפיסטים של המחלקה.

הערכת מטופל בפיזיותרפיה ותיעוד:

הערכה ראשונה והערכות חוזרות מתועדות במועד ומשקפות את מצב המטופל ואת רצף הטיפול.

חדר פיזיותרפיה וציוד טיפולי:

בתוך המחלקה חדר פיזיותרפיה מאובזר.

התאמת ציוד ואביזרי עזר:

לכל מטופל שיורד מהמיטה מותאם כיסא גלגלים/כורסא גריאטרית בהתאם לצרכיו.

תהליך וסוג טיפול (פרטני, בקבוצה):

כל המאושפזים במחלקה מקבלים טיפולים פרטניים – בחדר הפיזיותרפיה או במיטותיהם, בהתאמה למצבם הרפואי והתפקודי.

תקשורת בין צוותית:

הפיזיותרפיסט האחראי על המחלקה משתתף בישיבות הצוות הרב מקצועי במחלקה.

אחת לשבוע מתקיים בקור של כל הצוות הרב מקצועי במחלקה.

ניכרים שיתופי פעולה טובים עם הסיעוד ומקצועות הבריאות.

הדרכה:

במחלקה ניתנה הדרכה לסטודנטים בהתנסות נשימתית. מיועד להגיע מחזור נוסף של סטודנטים להדרכה.

השתלמויות והעשרה:

הפיזיותרפיסט האחראי במחלקה עבר הכשרה בתחום הטיפול הנשימתי והוא בעל הרשאה לשאיבת כיח תוך קני. פיזיותרפיסט נוסף נמצא בתהליך קבלת ההרשאה לשאיבת כיח תוך קני.

תחומים לשיפור ותיקון
מחלקה סיעודית/ תשושי נפש:

רישום ותיעוד:

· במחלקה הסיעודית, יש להקפיד על רישום בכל שינוי במצבו של המטופל, בסמוך למועד האירוע. 
· במחלקת תשושי הנפש, יש להקפיד על רישום מטרות טיפול תפקודיות וייחודיות לכל מטופל.
טיפול פרטני/קבוצתי:

· במחלקת תשושי הנפש, מתקיימים בעיקר טיפולים קבוצתיים. מומלץ לבדוק את האפשרות להגדלת תדירות כל קבוצה טיפולית אשר מתקיימת במחלקה.
טכנולוגיה לישיבה:

· במחלקה הסיעודית, ביום הבקרה נצפו מספר מטופלים אשר לא ישבו עם כל ציוד הישיבה אשר הותאם עבורם ומטופלים אשר רשימת הציוד התלויה על הכיסא, לא הייתה מעודכנת.
קורסים:

· לעודד ולאפשר לפיזיותרפיסטים לצאת לקורסים והשתלמויות רלוונטיות לעבודתם.
מחלקה לסיעוד מורכב תומך:

· להקפיד על תיעוד מדדים (כמו סטורציה, VAS) בצורה מלאה בכל המעקבים.
מחלקה לגריאטריה שיקומית:

· לאפשר לפיזיותרפיסטים העובדים במחלקה לצאת לקורסים והשתלמויות רלוונטיות לעבודתם במחלקה השיקומית. 

מחלקה להנשמה ממושכת:

· להשלים הכשרה בתחום הטיפול הנשימתי לכל הפיזיותרפיסטים העובדים במחלקה זו. 
5.  
ריפוי בעסוק:

 מח' סיעודיות ותשושי הנפש : 94%
 מח' לסיעוד מורכב תומך: 93% 
מח' לגריאטריה שיקומית : 88%
מח' להנשמה ממושכת  : 94%
מצבת כוח אדם במוסד:
ריפוי בעיסוק: 13 מרפאות בעיסוק, עובדות בחלקיות מישרה שונות, סה"כ 345 ש"ש. השירות ניתן בפריסה שבועית של חמישה ימים בשבוע, בשעות הבוקר והצהריים, ופעמיים בשבוע גם בשעות הערב (שעות הערב ניתנות במחלקת מונשמים). 
ניהול שירות: למנהלת השירות יש 19 שעות ניהול, לאחראית שיקום 3 ש"ש. 
חלוקת השעות על פי מחלקות: 
מחלקות סיעודיות ותשושי נפש:  63  ש"ש
מחלקות לסיעוד מורכב תומך:  60 ש"ש 
מחלקה לגריאטריה שיקומית: 114 ש"ש 
מחלקה להנשמה ממושכת: 86 ש"ש 
תעסוקה:  13 מדריכות תעסוקה, עובדות בחלקיות מישרה שונות, סה"כ  518 ש"ש. פעילות התעסוקה מתקיימת בשעות הבוקר. בנוסף, מתקיימת פעילות בשעות אחר הצהריים ע"י מדריכות תעסוקה ומפעילים חיצוניים. 
חלוקת השעות על פי מחלקות:
מחלקות סיעודיות ותשושי נפש:  338  ש"ש
מחלקות לסיעוד מורכב תומך:  135 ש"ש 
מחלקה לגריאטריה שיקומית: 45 ש"ש 
מחלקה להנשמה ממושכת: אין הקצעה למחלקה זו 
ניהול וארגון שירות:
כללי 
בחצי שנה האחרונה  נפתחה  מחלקת סיעוד מורכב תומך  נוספת למחלקות הקיימות. בצוות הריפוי בעיסוק והתעסוקה חלה תחלופה בחצי שנה האחרונה ונקלטו 4 מרפאות בעיסוק חדשות ו-5 מדריכות. בהתאם לכך מושקע זמן רב בקליטה והדרכה של הצוות החדש ובהצטיידות במחלקות החדשות, כל זאת תוך המשך פיתוח המערך הקיים והקפדה על בסיס אחיד לשירות בכל מחלקות המוסד.  עם כל האתגרים, השירות מאורגן ומנוהל היטב, קיימים נהלים פנימיים במגוון נושאים, וחלוקת אחריות  במבנה היררכי- מקצועי ברור (ישנן מרפאות בעיסוק אחראיות תחום שיקום ותחום מונשמים) דבר המאפשר עבודה יעילה, אחידה בין המחלקות ומקצועית. ראוי לציין כי על אף העבודה הרבה הקיימת הן סביב פתיחת המחלקות והן בקליטה והדרכה של צוות חדש, בחצי שנה האחרונה המוסד משמש מקום להכשרה קלינית לסטודנטים בריפוי בעיסוק, בעיקר מהמכללה האקדמית קריית אונו.
 הדרכה, תקשורת והעשרה:
מתקיימות ישיבות לכל צוות הריפוי בעיסוק פעם בחודש, וכן ישיבות צוות   של המרפאות בעיסוק על פי סוגי המחלקות. פעם בחודש מתקיימת ישיבה של צוות התעסוקה ופעם בחודשים של כל מערך הריפוי בעיסוק ותעסוקה – קיים תיעוד של ישיבות אלו כנדרש.  המרפאים בעיסוק משתתפים בישיבות הצוות הרב מקצועי המתקיימות במחלקות השונות. עקב התרחבות המוסד בחודשים האחרונים ירדה מאוד הפעילות של הועדות מוסדיות.  מנהלת השירות משתתפת בישיבת ניהול עם ראשי הסקטורים במוסד. שירות הריפוי בעיסוק מעורב בתוכנית חת"ש מוסדית ובהדרכת צוות במגוון נושאים מקצועיים, בשנה האחרונה  אף ניתנו שתי הרצאות למשפחות.
השתלמות מקצועית:
מנהלת השירות והמרפאה בעיסוק האחראית על מחלקות המונשמים בעלות תואר שני, מרפאה בעיסוק נוספת במהלך לימודים. בשנה האחרונה התקיים קורס במוסד בנושא מצבי הכרה ירודים בו השתתפו חלק מהמרפאות בעיסוק בצוות. יחד עם זאת, ניכר כי הנהלת המוסד אינה מעודדת יציאה של מרפאים בעיסוק ומדריכות תעסוקה להשתלמויות מקצועיות רלוונטיות מחוץ למוסד. 
    תנאים פיזיים וסביבה:
בקמפוס החדש קיים מכון ריפוי בעיסוק במחלקה השיקומית  ובו מטבח טיפולי, וכן חדר לטיפול פרטני. במחלקה להנשמה ממושכת קיים  חדר ריפוי בעיסוק מרווח  המאפשר הפעלת 6-8 מטופלים בקבוצה. מכון נוסף נמצא בתהליכי ארגון  ומשמש כחדר טיפולים למטופלים ממחלקות הסיעוד מורכב תומך והסיעודיות, ובו עמדה להכנת סדים ובנוסף הוא משמש כחדר למדריכות התעסוקה ולאחסון ציוד. קיים משרד למנהלת השירות.
בקמפוס הוותיק יותר ישנו חדר למדריכות התעסוקה להכנת פעילות ואחסון ציוד וחדר סנוזלן.
ציוד ואביזרים:
ריפוי בעיסוק: קיימים כלי הערכה וטיפול בריפוי בעיסוק. בחצי שנה האחרונה נרכש ציוד ייעודי במחלקות שנפתחו, נמשכת קניית הציוד למחלקות שנפתחו במשך השנה.
תעסוקה: קיים ציוד ואביזרים מגוונים ועשירים לתעסוקה. ראוי לציון כי נבנו אמצעי הפעלה מכובדים ומותאמים באופן אישי ע"י צוות התעסוקה ובהנחיית מנהלת השירות. כמו כן נבנו ערכות נושא במגוון נושאים.  
תעסוקה: קיימת תכנית תעסוקתית מגוונת עשירה ומותאמת לצרכי המטופלים. ניתן דגש הן על פעילויות שוטפות והן על אירועים סביב ימי הולדת וחגים. 
בשעות אחר הצהריים מתקיימת פעילות על ידי מפעילים חיצוניים וכן ע"י מדריכות תעסוקה. כל מערך הפעילות, כולל פעילות התרבות,  מובנה ומנוהל  ע"י מנהלת שרות ריפוי בעיסוק. 
קיים שילוב של מתנדבים מהקהילה במגוון פעילויות. 
תחומים לשיפור ותיקון כללי:
1. יש להמשיך את תהליך גיבוש ויציבות צוות הריפוי בעיסוק והתעסוקה.
2. יש לאפשר לעובדים להשתתף בימי עיון וקורסים מקצועיים.
3. יש להמשיך ולהצטייד בציוד טיפולי מתקדם בריפוי בעיסוק בעיקר במחלקלגריאטריה שיקומית.
4. מומלץ לקדם תחומים רב מקצועיים במוסד כולו. 
מחלקות סיעודיות ותשושי נפש:  
התערבות בריפוי בעיסוק : 
קיימות קבלות מעמיקות ומעקבים תקופתיים מקיפים, והתיעוד ברשומות מעיד על רצף טיפולי. ההתערבות בריפוי בעיסוק כוללת טיפול פרטני וטיפול קבוצתי, חלק מההתערבות כוללת טיפול משולב של הצוות הרב מקצועי העובד במחלקה (כמו הליכה טיפולית קוגניטיבית, בה הולך המטופל לאורך מסלול תוך חשיפה לגרייה קוגניטיבית ורב חושית).
פעילות תעסוקה: פעילות התעסוקה מתקיימת שישה בקרים בשבוע ושלושה ימים גם בשעות אחר הצהריים – בידי מדריכות התעסוקה ומפעילים חיצוניים.      מנהלת השרות מכוונת ומלווה את מדריכות התעסוקה לבניית פעילות רב תחומית מותאמת למטופלים, ליישומה והטמעתה בשטח. מהתאמת משחקים, אמצעי הפעלה וגרייה, ועד התאמת זמן איכות ופעילויות בעלות משמעות למטופלים. הפעילות מותאמת אישית למטופלים מתוך ראייה מכבדת ורגישה. 
חלק מהפעילות כוללת ליווי לבית הכנסת המוסדי ויציאה אל מתחם החנויות הסמוך, לקניות או לבילוי בבית קפה. קיים תיעוד לפעילות התעסוקה כנדרש.
תנאים פיזיים: המחלקות מרווחות מאד ועטורות בקישוט סביבתי אקטואלי עשיר. במחלקות חלונות רחבים הפונים אל החוץ למרחבים פתוחים. לוחות המחלקה מונגשים שפתית – הינם דו לשוניים או מורכבים מתמונות המסמלות את הפעילויות השונות המתקיימות במחלקה. קיים חדר סנוזלן במבנה הישן. 
פרויקטים:
מתקיימים במחלקות הטיפול הכרוני פרויקטים מקצועיים מגוונים.

תחומים לשיפור ותיקון:
1. מומלץ להרחיב  את הטיפול הפרטני והקבוצתי בריפוי בעיסוק במחלקות.
2. יש לאפשר למרפאות בעיסוק להשתלם בקורסים על בסיסיים בגריאטריה. 
3. מומלץ לשלוח את מדריכות התעסוקה שלא השתתפו בקורס הבסיסי למדריכות תעסוקה לקורס זה.

מחלקה לסיעוד מורכב תומך
כללי: בכל מחלקה עובדת מרפאה בעיסוק אחת. מתקיימת פעילות של תעסוקה במחלקות 6 פעמים בשבוע בשעות הבוקר ו-3 פעמים בשבוע בשעות אחה"צ ע"י מדריכת התעסוקה ומפעילים חיצוניים.
התערבות טיפולית: קיימים הערכות ומעקבים תקופתיים בריפוי בעיסוק כנדרש. ההתערבות בריפוי בעיסוק כוללת בעיקר הדרכות צוות ומשפחה, התאמת אביזרים וסדים והדרכה למדריכת התעסוקה להפעלה מותאמת. קיים תיעוד של קבלות בתעסוקה ודיווח פרטני. 
תנאים פיזיים: חדר לטיפול בריפוי בעיסוק נמצא מחוץ למחלקה ומשותף עם המחלקות הסעודיות. בחדר מיטה טיפולית, 2 עמדות מחשב ועמדה להכנת סדים. 
תחומים לשיפור ותיקון: 
1. מומלץ להמשיך לפתח ולהטמיע את מעורבות הריפוי בעיסוק בטיפול פליאטיבי .
2. מומלץ כי מרפאה בעיסוק שעובדת במחלקה לסיעוד מורכב תומך תצא לקורס פליאטיבי.  
3. מומלץ להדריך משפחה להביא חפצים אישיים ליצירת צביון אישי בחדרי המטופלים.
מחלקה לגריאטריה שיקומית 
כללי: 
במחלקה 7 מרפאות בעיסוק בחלקיות משרה שונות, מהן אחת מוגדרת כאחראית השיקום. שירות ריפוי בעיסוק ניתן 5 ימים בשבוע בשעות הבוקר והצהריים, יום אחד גם בשעות אחה"צ. פעילות התעסוקה מתקיימת במחלקה 6 ימים בשבוע בשעות הבוקר ע"י מדריכת תעסוקה. העבודה מתבצעת באופן מאורגן ועל פי נהלי עבודה. בימים אלו החלו בהדרכת סטודנטים לריפוי בעיסוק במחלקה.
           התערבות מקצועית: 
  מתקיימת הערכה ראשונית לכלל המטופלים עם התייחסות לתחומים הרלוונטיים. 
הטיפול בריפוי בעיסוק כולל התערבות קבוצתית ופרטנית, טיפולי ADL במחלקה בשעות הבוקר, הדרכות משפחה וצוות, התאמות אביזרים וסדים בהתאם לשיקול דעת מקצועי וכן הפנייה לגורמי חוץ רלוונטיים על פי הצורך. קיים תיעוד כנדרש להתערבות בריפוי בעיסוק ברשומות. בתהליך ההתערבות במטופל מתבצעים מעקבים עם עדכון של מטרות הטיפול בהתאם למצב המטופל. בסיום ההתערבות נכתבים מכתבי סיכום כנדרש, בנוסף במכתב הסיכום של הרופא  בשחרור מצוינות ההתערבות בריפוי בעיסוק והמלצות להמשך.
הדרכה ותקשורת :
המרפאה בעיסוק האחראית  על המחלקה לגריאטריה שיקומית משתתפת בישיבות הצוות הרב מקצועי. מתקיימת ישיבת צוות של הריפוי בעיסוק במחלקה אחת לשבוע, בנוסף ניתנת הדרכה אחת לשבוע למרפאות בעיסוק החדשות בצוות. מתקיימת עבודת צוות רב מקצועי ותקשורת מובנית בכמה אופנים - במחלקה מעל מיטת כל מטופל ישנו לוח תפקוד עם סמלול המציין את תפקודו של המטופל. בנוסף קיים לוח טיפולים שבועי הכולל אינטגרציה של כל הטיפולים הניתנים למטופל. צוות הריפוי בעיסוק מדריך את הצוות ולאחרונה אף הועברה הרצאה בנושא של אבחונים קוגניטיביים לצוות הרב מקצועי. 
 תנאים פיזיים :
במחלקה מכון  ובו חדר קטן לביצוע אבחונים וקבלות, אולם ובו פינת מטבח, סופרמרקט, מיטת טיפולים וציוד מוטורי וקוגניטיבי, קיימות ערכות אבחון רלוונטיות לאוכלוסיית המטופלים במחלקה.
תעסוקה :
קיים מערך תעסוקה במחלקה  התומך בטיפול השיקומי. ישנן הפניות לתעסוקה מותאמת של המרפאים בעיסוק ותיעוד סטטיסטי על השתתפות המטופלים.
 מתקיימת קבוצת אפייה פעם בשבוע בתעסוקה.
תחומים לשיפור ותיקון: 
1. יש להקפיד על כתיבת מטרות טיפול בהפרדה ממשימות לביצוע בריפוי בעיסוק. במטרות יש לכלול גם השתתפות המטופלים בקבוצות טיפוליות על פי שיקול דעת מקצועי.
2. המטבח במכון אינו נגיש למטופלים בכיסאות גלגלים. בנוסף לא ניתן להשתמש בכיריים בגלל בעיה של אוורור במכון.
3. חסרה עמדת מחשב לעבודה טיפולית עם המטופלים.
4. יש להמשיך את תהליך ההצטיידות בריפוי בעיסוק מומלץ לרכוש ציוד טכנולוגי מותאם לשיקום גריאטרי.
5. יש להמשיך ולפתח את הרצף הטיפולי עם התעסוקה כתמיכה בתהליך השיקום.
מחלקה להנשמה ממושכת 
כללי: במחלקה עובדות 5 מרפאות בעיסוק בחלקי משרה שונות, מהן אחת אחראית מחלקה. שירות הריפוי בעיסוק במחלקה ניתן 5 פעמים בשבוע בשעות הבוקר והצהריים, פעמיים בשבוע גם בשעות אחה"צ. העבודה במחלקה מתבצעת בצורה מאורגנת ועל פי נהלי עבודה פנימיים.
התערבות מקצועית: 
מתקיימות הערכות של מטופל חדש והערכות תקופתיות עם תוכניות טיפול עדכניות כפי הנדרש. המטרות כוללות התייחסות לתפקודים השונים, ומטרות אופרטיביות עם ציון תדירות טיפול המומלץ. ההתערבות בריפוי בעיסוק כוללת קבוצה מוטורית, טיפולים פרטניים, ארגון סביבת המטופל, התאמות סדים, אביזרי עזר ומתגים, והדרכות משפחה וצוות. קיים תיעוד כנדרש. יש לציין כי על פי התיעוד ניכר ניסיון רב להתאמה תרבותית ואישית של הטיפול למטופלים השונים, דוגמא לכך היא הכנת מצגות אישיות למטופלים בטאבלט. מדריכת תעסוקה דוברת רוסית מגיעה לעיתים למחלקה לצורכי תרגום.
תנאים פיזיים: 
במחלקה 2 מרחבים ציבוריים עם נקודות חיבור למכונות הנשמה בהם ניתן לקיים פעילות. בנוסף ישנה מרפסת עם 2 נקודות חיבור. קיים מכון מרווח ומאובזר לריפוי בעיסוק. במכון ציוד הכולל מיטה, שולחניות, מראה גדולה, סדי מנוחה וציוד להכנת סדים, אביזרי עזר ומתגים, 5 טאבלטים, 2 עמדות מחשב נייח לעבודה עם מטופלים.
הדרכה ותקשורת: 
מתקיימת ישיבת צוות רב מקצועי בו משתתפת המרפאה בעיסוק האחראית, וישיבת צוות שבועית של המרפאות בעיסוק העובדות במחלקה. במחלקה תקשורת ממוחשבת בין אנשי הצוות. ניכר הרושם כי צוות הריפוי בעיסוק נוכח ומשמעותי במחלקה.
תחומים לשיפור ותיקון:
1. מומלץ לשלוח את המרפאות בעיסוק העובדות במחלקה לקורס ייעודי בתחום המונשמים.
2. מומלץ לפתח פרוייקטים רב מקצועיים במחלקה.
3. מומלץ להשתלב בפעילות של ועדות מוסדיות.
6.  עבודה סוציאלית 
מח' סיעודיות 87%

מח' לסיעוד מורכב תומך : 89%

מח' לגריאטריה שיקומית: 89%

מח' להנשמה ממושכת : 78%
מאז הבקרה הקודמת נוספו 7 מחלקות חדשות בין החודשים ינואר עד יולי 2017. נוספו 4 מחלקות סיעודיות, מחלקה אחת לסיעוד מורכב תומך, מחלקה שיקומית ומחלקה להנשמה ממושכת.

כד אדם וארגון השרות:

לאור הגידול במספר המחלקות השרות הסוציאלי היה מצוי בתהליך של בנייה וייצוב הצוות מלווה בקליטות ועזיבות של עובדים. יש לציין כי  בתקופה זו הוקדשה משרת הניהול, כאמור, לבניית הצוות.

עקב מצוקת כח אדם נאלצה מנהלת השרות לעסוק במילוי מקום בחלק מהמחלקות. 

בשרות הסוציאלי 7 עו"סים בהיקף  תקינה כולל של 263 ש"ש, מהם – 11 שעות ניהול.

למעט מנהלת השרות – כל העו"סים עובדים במשרות מלאות. השרות הסוציאלי נותן מענה מקצועי למכון יום שיקומי – כ- 30 מטופלים -  גם מהקהילה.

הקצאת כ"א על פי סיווג המחלקות:

מח' סיעודיות – 140 ש"ש (6 מח' סיעודית ו – 3 מח' לתשושי נפש).

מח' לסיעוד מורכב תומך  - 73 ש"ש (3 מח').
מח' לגריאטריה שיקומית – 39 ש"ש.

מח' להנשמה ממושכת – אין עו"ס.

משרת ניהול – 11 ש"ש.

לכל העו"סים הגדרת תחומי אחריות הן לגבי המחלקות והן לגבי תהליכים רוחביים ברמה המוסדית. השרות הסוציאלי מהווה שדה קליני להכשרתם של סטודנטים לעבודה סוציאלית. הסטודנטים מקבלים הדרכה ממנהלת השרות אשר עברה קורס הדרכה בשנה שחלפה.
הכשרות : לכל צוות השרות הכשרות בתחום הגריאטריה.

פעילות ברמה המוסדית:

מניעת התעמרות:

מנהלת השרות המשמשת כרכזת הוועדה למניעת התעמרות ומשתתפת בוועדה לניהול סיכונים. עם זאת לא נמצאה התייחסות לאירועים חריגים המתאימים לדיון במסגרת הוועדה. ביוזמת השרות הסוציאלי התקיימה פגישה עם צוות רב מקצועי בבית החולים "אסף הרופא". מטרת המפגש : תהליכי עבודה בנוגע לאירועים עם חשד להתעמרות (30.11.2017). במהלך 2017 – הוועדה המוסדית לא התכנסה על פי התדירות הנדרשת. נצפה מיעוט בדיונים – 3 דיונים פרטניים בלבד. דווח על הערכות להטמעת הערכה באמצעות תכנית הדרכה מוסדית. 

שמירה על פרטיות:

במבנה הישן נעשה שימוש בפרגודים ניידים. במבנה החדש מותקנים וילונות הפרדה בחדרי המטופלים.
הכשרת צוות: הוצגה תכנית חת"ש 2018. במהלך 2017 , השרות הסוציאלי לא היה מעורב  בתהליכי הכשרת הידע של הצוות הרב מקצועי.

נמשך סבב הסדנאות לפיתוח מיומנויות טיפוליות. לאחר שהושלמה הכשרת ראשי תחומים – בוגרות ההכשרה משמשות בחונכות להמשך ההכשרה.

טיפול בתלונות: מנהלת השרות הסוציאלי אחראית על התחום. ניכר שיפור בטיפול בנושא הבא לידי ביטוי בתהליכי עבודה מובנים וממוחשבים.

טיפול בניצולי שואה: עו"ס רכזת התחום ברמה המוסדית פועלת להטמעת הנושא בקרב הצוות הרב מקצועי. מתוכננת הדרכה במסגרת חת"ש ב- 8.2.2018. איתור המטופלים וטיפול במימוש זכויות מתבצע על ידי כל עו"ס במחלקתו.
מחלקות סיעודיות: 
קיימת שונות בתהליכי עבודה מקצועיים בין 2 המחלקות שנבדקו. במחלקה סיעודית ג' ניכרת מעורבות חלקית של העו"ס בטיפול הפרטני. יש לציין בחיוב שכל העו"סים האחראים על 3 המחלקות לתשושי נפש סיימו הכשרה בתחום הטיפול בתשושי נפש.

אפוטרופסות: 
חסר מעקב אחר תקפותם של כתבי המינוי.

ריכוז המידע בתחום אינו עדכני.

במחלקה לתשושי נפש- ל- 6 מטופלים עדיין אין כתב מינוי ו- 4 מטופלים בתהליכי מינוי.

שינויים במצב המטופל: מעורבות חלקית של העו"ס בעת שינוי במצב המטופל והתאמת תכנית הטיפול לשינויים : שינוי סטאטוס תפקודי ומעבר ממחלקה למחלקה, דיון בחלופות הזנה.

ישיבות צוות רב מקצועי : על פי בדיקת פרוטוקולים נמצאו דיונים ללא השתתפות מלאה של הצוות. בחלק ניכר של הדיונים אין השתתפות עו"ס.

רשומת מטופל : רשומת המטופל אינה מעודכנת ואינה משקפת תהליכי טיפול ומעקב יזומים.

קבלת מטופל חדש: נמצאה קבלה סוציאלית מלאה ומפורטת המתייחסת לכל המידע הנדרש.  

מעקב אחר הסתגלות מתועד ברשומת המטופל.

מח' לסיעוד מורכב תומך:

הכשרה: 2 עו"סים השתתפו בהכשרה מטעם משרד הבריאות בנושא תמיכה בצוות מטפל. עו"ס המחלקה לסיעוד מורכב תומך ג' שנדגמה בבקרה החלה לעבוד במחלקה לפני כחודשיים. סיימה לימודיה ב – 10/2017.

טיפול פרטני: העו"ס מכירה את כל המטופלים. עדיין נדרשת השלמת ההיכרות עם מטפלים עיקריים/ אפוטרופוסים. 

ישיבות צוות רב מקצועי: 

העו"ס אחראית על התחום. דיון במטופל חדש מתקיים תוך 10 ימים מקליטתו. לאחר חודשיים מתקיים דיון נוסף לבדיקת ההסתגלות. במטופלים ותיקים דנים אחת לרבעון. לעיתים מתקיימים דיונים בהרכב חלקי של הצוות. 

אפוטרופסות: חסר תיעוד עדכני המשקף את הפעילות בתחום. 

תכנון שחרור: ביום הבקרה אין מועמדים לשחרור.

טיפול פליאטיבי: בוועדה המוסדית משתתפים כל הסקטורים. בחודש 11/2017 השתלבה במוסד מלווה רוחנית אחת לשבוע, 5 ש"ש. הדרכה ניתנת על ידי גורם חיצוני. פעילותה מתועדת במעקב השוטף של הסיעוד. דווח על הקפאת פעילותה של הוועדה המוסדית עקב שינויים במוסד.

מח' לגריאטריה שיקומית:
דווח על עו"ס במחלקה במשרה מלאה = 39 ש"ש, בפריסה של 5 ימים בשבוע. בפועל העו"ס נותנת מענים מקצועיים למטופלי המכון לשיקום יום. ( קיימת תיקייה ייעודית בקובץ (wordׂׂ).

מעקב אחר הסתגלות: מושם דגש על מעקב מתועד אחר הסתגלות יזום על ידי העו"ס.

פעילות קבוצתית: מתקיימת קבוצתי למטופלים אחת לשבועיים בהנחיית עו"ס וסטודנטים.

שיחות משפחה עם צוות רב מקצועי:

צוות המחלקה יוזם שיחות משפחה עם צוות רב מקצועי לצורך תאום ציפיות, הערכות לקראת שחרור וכו'.

תכנון שחרור: איתור מטופלים עם סיכון פסיכוסוציאלי מתבצע בכל שלבי האשפוז. תכניות הטיפול מותאמות למצב המטופל. יישום תכנית השחרור מתבצע בשיתוף פעולה עם גורמי טיפול רלוונטיים בקהילה: שירותי רווחה, הקרן לטיפול בחסויים. קיים רישום מסודר של המטופלים המועמדים לשחרור. מכתב שחרור נכתב לכל המטופלים ונמסר למטופל עצמו. 

ישיבות צוות רב מקצועי: חסרה התייחסות למעקב אחר ביצוע החלטות מדיון קודם של צוות רב מקצועי.

מח' להנשמה ממושכת:

המחלקה נפתחה ב- 05/17 . עם פתיחתה אוישה משרת העו"ס. עקב אי- התאמה עזבה העו"ס ב – 12/17 , ומאז המחלקה ללא עו"ס.

ישיבות צוות רב מקצועי: 

מנהלת השרות אחראית על התחום. 

דנים בכל מטופל אחת לרבעון.

רוב הדיונים – ללא נוכחות מלאה של חברי הצוות וללא מעקב אחר יישום ההחלטות.

קבלה סוציאלית:

נמצא חסר בקבלות סוציאליות.
בקבלות שבוצעו נמצא מידע חלקי. חסר תיעוד לגבי הסתגלות המטופל/משפחה למחלקה.
רשומת המטופל: אינה משקפת תהליכי התערבות מקצועית.

אפוטרופסות: על פי כתבי מינוי – במחלקה 15 חסויים.

חסר ריכוז מידע המשקף הערכת נזקקות וטיפול בתהליכי מינוי.

תחומים לשיפור ותיקון:

· נדרשת בדחיפות משרת עו"ס במחלקה להנשמה ממושכת. בהיעדר עו"ס ייעודית לא ניתן מענה מקצועי למחלקה.
· יש להקצות כח אדם ייעודי למכון לשיקום יום.
· ליזום פעילות קבוצתית במחלקות סיעודיות/ס. מורכב תומך/ הנשמה ממושכת.
· לחדש ולקדם פעילותה של הוועדה המוסדית לטיפול פליאטיבי.
· לשפר את פעילותה של הוועדה המוסדית למניעת התעמרות, תדירות התכנסות, תהליכי איתור ודיווח.
אירועים חריגים: 
· יש לקיים דיון לגבי האירועים החריגים הרלוונטיים לוועדת התעמרות. 

· לפתח תהליכי עבודה משותפים עם מלווה רוחנית.
סיכום:

במהלך השנה האחרונה התמודד השרות הסוציאלי עם בעיות כח אדם.

מתוך 7 מחלקות חדשות שנפתחו, המחלקה השיקומית הייתה היחידה שנפתחה עם עו"ס ייעודית. בשאר המחלקות נקלטו עו"סים לאחר פתיחתן. מסיבה זו נוצר הצורך לארגן מחדש את השרות ואת הפעילות המקצועית ברמה המוסדית והפרטנית.
7.  קלינאות תקשורת :
כללי
· השירות מונה 5 קלינאיות תקשורת. בעת הבקרה מנהלת השירות נמצאת בחופשת לידה. השירות ניתן 6 ימים בשבוע, בימים א'-ו', בשעות 8:00-15:00. מנהלת השרות הינה קלינאית תקשורת עם וותק מקצועי ומוסדי ושאר הצוות ברובו צעיר עם ותק מקצועי של עד שנתיים. מנהלת השירות השקיעה רבות בהכשרה והדרכה של הצוות. כמו כן,  ניכר כי השירות מושתת על נהלי עבודה מובנים ומסודרים שאפשרו לשירות להמשיך להתנהל ברמה נאותה למרות העדרה של מנהלת השירות עקב חופשת לידה. 
· השירות פועל על פי תכנית עבודה מאורגנת, שעות ייעודיות מוקצות לכל מחלקה. מהבקרה הקודמת חלה עלייה בתקינת כוח האדם ושיפור בפריסת השירות בכל מחלקות בית החולים.
· חל שיפור במעורבות קלינאי התקשורת במטופלים עם הזנה אנטרלית בהתאם לנוהל רוחב של האגף לגריאטריה (0.5.9(.
· מאז הבקרה הקודמת חלה עלייה ברמת התיעוד ברשומה הרפואית אך היא אינה אחידה בין הקלינאים ובין המחלקות השונות. 
תנאים פיזיים וציוד
· קיימים 3 חדרי טיפול ייעודיים ומותאמים למתן טיפולים פרטניים.
· חדרי הטיפול מצוידים בכלי הערכה ואבחון מגוונים ומתאימים וציוד מגוון ועשיר הכולל: טאבלטים, מגברי שמיעה, אוטוסקופים וחומרי טיפול נוספים. חסרות תוכנות לתקשורת תומכת חלופית ליצירת לוחות תקשורת.  
מחלקות סיעודיות
השירות ניתן בהיקף של כ-24 שעות חודשיות. 
· מתקיימות הערכות למטופלים חדשים בהתאם לנהלים. כמו כן מתבצעים מעקבים שוטפים. 
· מתקיימות תצפיות אכילה למטופלים אך טופס התצפית עדיין לא מוחשב ועל כן אינו מופיע ברשומה הממוחשבת. 
· קיים דיווח עקבי לשיבות הצוות כנדרש.
· מתקיימות הערכות משותפות עם הדיאטן וכן מתקיימים תהליכי עבודה טובים ומובנים עימו. 
· ברשומה הרפואית התיעוד אינו מובנה ומסודר, לא מצוינת סיבת ההפניה לקלינאי (קבלה/החמרה במצב/ מעקב שוטף וכו'), חסרה התייחסות עקבית לקשיי שמיעה ותקשורת כמו כן לבעיות הקשורות באכילה ובמשקל. לא מתקיים תיעוד של האנמנזה של המטופל ברשומה הרפואית. 
מחלקות לתשושי נפש
השירות ניתן בהיקף של 12 שעות חודשיות.
· מאז הבקרה הקודמת חל שיפור במתן השירות למחלקות. השירות כיום הינו בהתאם לתקינה הנדרשת והינו שוטף וסדיר. 
· מתבצעות קבלות והערכות באופן שוטף בהתאם לנדרש.
· חסרים תהליכי עבודה מובנים פנים סקטוריאליים בתחום השמיעה והשיניים. כמו כן חסרים תהליכי עבודה מול עבודה סוציאלית בנוגע למיצוי זכויות המטופלים בנושאים אלו. 
מחלקה לסיעוד מורכב תומך
השירות ניתן בהיקף של 24 שעות שבועיות.
· חל שיפור במתן השירות למחלקות וכיום הוא ניתן בהתאם לתקינה הנדרשת. 
· השירות הינו סדיר. מתקיים איתור יזום של המטופלים. נדגמו תיקי מטופלים שלא הופנו להערכה ע"י הצוות הרפואי והסיעודי. 
· בחלק מהרשומות שנבדקו חסרה אנמנזה של המטופל והתייחסות למצבו הרפואי, תזונתי ולמרקמי מזון. 
· לא מתקיימת התאמה בין המלצות קלינאי התקשורת והרישום הקיים אצל הגורמים הרלבנטיים במחלקה. 
תחומים לשיפור ותיקון:
1. חשוב למסד תהליכי איתור, הפניה ותקשורת בין מקצועית בייחוד בין מקצועות הרפואה, הסיעוד ועבודה סוציאלית. 
2. יש לשפר את איכות הרשומה הרפואית בתיקי המטופלים ( קבלה, מעקב שוטף, סיכום ותוכניות טיפול) במחלקות השונות. 
3. חשוב לרכוש ציוד טכנולוגי מתקדם כגון תוכנות ליצירת לוחות תקשורת שישמש מטופלים עם קשיי תקשורת בייחוד במחלקות להנשמה ממושכת ו וגריאטריה שיקומית. 
4. הצוות הינו צוות צעיר ונמצא בשלבי הכשרה והדרכה. חשוב לאפשר לצוות להשתתף בהשתלמויות מקצועיות המתאימות לצרכי אוכלוסיית המטופלים.
מחלקה לגריאטריה שיקומית
השירות ניתן בהיקף של 30 ש"ש. 
· מתקיים איתור יזום לכל מטופל נוירולוגי.
· מתקיימים הערכות ומעקבים שוטפים בתחום הבליעה והתקשורת. ההערכות מתבצעות ומתועדות ברשומה הממוחשבת. 
· חלק מהתיעוד אינו מפורט דיו ואינו כולל התייחסות לכל תחומי המקצוע כמו כן תכנית הטיפול לא תמיד מפורטת בסוף ההערכה. 
· ניתנים טיפולים פרטניים בתדירות הנדרשת, ומתבצעים מעקבים על פי הצורך.  
· קלינאי התקשורת מדווחים באופן עקבי ומשתתפים בישיבות צוות מחלקתיות.
· הצוות עובד בצורה מקצועית ובשיתוף פעולה מלא עם הצוות הסיעודי/רפואי ועם צוות מקצועות הבריאות. 
· קיימת התאמה בין תכנית ההתערבות המומלצת לרישום הקיים אצל הגורמים הרלבנטיים במחלקה. אולם, במהלך הבקרה נצפה חוסר הכרות של מחלקת האוכל והמטפלים עם נהלי בטיחות בהאכלה של מטופלים. למרות ההנחיה הרשומה למתן מרקם מזון מסוים למטופל ניתן לו מרקם מזון שאינו מתאים לו, כמו כן מטפלים לא זיהו סימני אספירציה במהלך האכלה של מטופלים.   
מחלקה להנשמה ממושכת
השירות ניתן בהיקף של 8 שעות שבועיות.
· מתקיימים הערכות ומעקבים שוטפים בתחום הבליעה והתקשורת.
· ניתנים טיפולים פרטניים ומתבצעים מעקבים על פי הצורך. 
· חסרה אנמנזה והתייחסות לתחום התקשורת ברשומה הרפואית. לא קיים תיעוד של מטרות הערכה.  
8.  רוקחות : 87%
הציון משקף חסר של כ-4%  בכח אדם ברמה המוסדית.
תחומים הטעונים תיקון ושיפור:
בקרה רוקחית:
* לקיחת פרופיל תרופתי של מאושפז חדש:  באופן חלקי.

 יש לבצע בדיקה על תיקים תוך שבועיים מיום קבלת המטופל.
* ניהול יומן התערבויות ועדכונו אחת לרבעון : בדיקת אבחנות מול תרופות בדיקת מתן בהתאם להנחיות למניעת תופעות לוואי: 70% מהתיקים. מומלץ לנהל את הבקרה באופן ממוחשב ע"י הוצאת דו"ח 50%. 
אחסון התרופות במחלקה   מחלקות אשפוז  
* מיקום וגודל הולמים : באופן חלקי. ארונות במחלקות לא מותאמים לאחסון נאות ותקין של מלאי התרופות במחלקה.

* הפרדה: פנימי/חיצוני כולל שילוט בהתאם  באופן חלקי. יש להקפיד על הפרדה באחסון תרופות נפרד מתכשירים אחרים כגון תמרוקים וציוד.

תרופות אישיות(במחלקות אשפוז 
* סימון תאריך פתיחה בתכשירים שנדרש  באופן חלקי  נמצאו מספר רב של תכשירים ללא סימון כנדרש.

* התכשיר בתוקף מיום הפתיחה לא.  נמצאו תכשירים שזמן השימוש שלהם מתאריך הפתיחה פג.

מתן תרופות במחלקות אשפוז
* כתישה/חציה בהתאם להנחיות: באופן חלקי. יש לדאוג לשימוש במכתש ועילי תקינים בכל עת מכתש נירוסטה ללא חריצים ולא בלוי.
9.  
בריאות הסביבה:   83%
1. כללי:

1. במהלך הבקרה נבדקו פונקציות משותפות במוסד ובמחלקות השונות (סעודית ג' ותשושי נפש ב'). 
2. ממצאי ביקורת מתועדות בהתאם לנוהל פיקוח ובקרה בשרותי בריאות הציבור מספר 2/2010 , מתאריך 3/2/10.
3. פרקים שלא נבדקו קיבלו ציון מקסימלי.
4. במוסד מועסקת מב"ס מספר שעות בשבוע.  
5. המסמך משקף את המצב הנכון ליום הכנת דו"ח.
2. ביצוע דרישות המפורטות בבקרות הקודמות: 

  במהלך הבקרה נבדק ביצוע דרישות מבקרות הקודמות:

רוב ליקויים שפורטו בסיכומי בקרות הקודמות תוקנו או נמצאים בשלבי תיקון שונים.

ג. ממצאי הביקורת שקיבלו דגש בכלי בקרה: 

1. מערכות אספקת מים:
1.1 מקור המים: הזנת מים למוסד ממערכת אספקת מים של ספק מקומי.

1.2 תכניות מערכת אספקת מים במוסד:
           אין שינוי בנושא. 

1.3 ניטור, רישום ודיווח: 
       במוסד מבצעים בדיקות מקרוביאליות חודשיות וללגיונלה. אך:

1.3.1 למרות שיפור בבחירת נקודות הדיגום, בחירתן טרם מתבססת על משטר זרימת מים, רגישות הנקודות (צוין בבקרות הקודמות) ותכנית דיגום מים מאושרת. לא בכול נקודות הדיגום דוגמים את המים הקרים והחמים. לא קיים ניטור איכות המים בראש מערכת אספקת המים למוסד. לא בוצע דיגום המים החמים ביציאה מהאוגרים ובקו החזרה. בחלק מנקודות הדיגום בחדרי מתבצע לא מראשי מקלחות. לא הוצגו תוצאות בדיקות ללגיונלה בבניין הישן.
דיגום בחדרי אשפוז מבצעים ללא ביטול מנגנון למניעת כוויות.
1.3.2 בזמן דיגום ללגיונלה היו חריגות בפרמטר טמפרטורת המים החמים וגילוי צמיחה חיידקי לגיונלה. תדירות דיגום ללגיונלה נמוכה מנדרש.
1.3.3 לא הוצגו תוצאות בדיקות כימיות (דרישה מבקרות הקודמות).

1.3.4 פרמטרים כלור חופשי וטמפרטורת המים החמים בשני בניינים לא יציבים. במקרים רבים הפרמטרים לא תואמים לנדרש.
1.3.5 ניטור פרמטר עכירות תקין.
1.3.6 ברזי דיגום: לא קיים ברז דיגום בראש מערכת אספקת המים. הותקן ברז דיגום בקו הכניסה של מי השתייה נמצא אך ורק על קו אספקת המים לבנייןA  הישן, על צינורB  אין ברז דיגום.
1.4 הגנת רשת מי שתייה מזרימה חוזרת: 

1.4.1 הוצגו 25 דוחות מתקין מוסמך על בדיקת אבזרים למניעת זרימת מים חוזרת בבניין הישן – 16 ו 9 בניין החדש). תוקף דוחות בבניין החדש פג לפני הבקרה. דוחות מתוקנים לא הוצגו עד לתאריך הכנת הסיכום.

1.4.2 הפרדת מערכות מי השתייה ממערכות שאינן מי שתייה היא חלקית: לא הותקן מז"ח בהזנת המים ממערכת אספקת המים ציבורית. לא הוצג פטור מחובת התקנת האבזר, כפי שנדרש.
        לא קיימת הגנה בקו שמירת לחץ בקו למערכת ספרינקלרים - אחרי משאבת ג'וקי, במטבח של המוסד (כולל הזנות המים למרככים) ומדללי דטרגנטים.
1.4.3 לא הוצגה סקירה מלאה של רשת המים במטרה לאתר את כל נקודות הסיכון כפי שנדרש בבקרה הקודמת. 
1.4.4 התקנת חלק ממז"חים אינה תואמת לדרישות ת"י 4426 (למשל מז"חים בהזנת המים למערכת חימום מים).
1.4.5 מז"ח בהזנת המים למערכת כיבוי אש בבניין  Bפורק מים. עד לתאריך הכנת הסיכום לא הוצג דו"ח מתקין מוסמך על בדיקתו. 

1.5 מערכת אספקת המים הקרים:

בבניין החדש קיימת בריכת אגירת מים והותקנה מערכת חיטוי משלימה. אך:

1.5.1 מערכת חיטוי אינה פועלת. ריכוז חומר חיטוי פחות מנדרש – 0.029 מג"ל. התרעה על התקלה לא פעלה. תקלה הזו הייתה גם בבקרה הקודמת. 

        הייתה חריגות בתוצאות מדידת הכלור ביציאה מהמאגר ובחדרים-  0.16 - 0.12 מג"ל.
1.5.2 מכסה כניסה לבריכת אגירת מי שתייה נמצא במקלחת של בריכה טיפולית. הליקוי טרם תוקן.

1.5.3 תוקף ניקוי וחיטוי בריכת אגירת מי שתייה פג בתאריך 03.12.17. עד לתאריך הכנת הסיכום לא הוצגו המסמכים הרלוונטיים.
1.5.4 נדרשת בדיקה נוספת התאמת מערכת חיטוי לדרישות משרד הבריאות ולשכת הבריאות.  

1.5.5 סימון צינורות אספקת מים חלקי.

1.5.6 לא הוסדר בידוד של קווי המים הקרים על הגג.

     1.6 מערכות המים החמים:  
1.6.1 לא תוקנו ליקויים המפורטים בבקרה הקודמת. דודי המים החמים בבניין הישן לא עברו ניקוי וחיטוי. אין אפשרות לניקוז המים ממיכל איזון של מערכת חימום המים בבניין החדש. נדרשת התקנת מדי טמפרטורה עם אגירת נתוני מדידה אוטומטי, ברזים אוטומטיים לניקוז המים החמים מאוגרים במערכת חימום המים בבניין החדש. המערכת דורשת בדיקה נוספת להפרדת מעגלי חימום המים ואספקתם לצריכה. 

1.6.2 במחלקה ג' סיעוד מורכב בחדר מספר 303 נמדדה טמפרטורה בברזים 43.2 מע"צ, ובראש מקלחת 46.1 מע"צ. טמפ' מים חמים בחדר 255 מחלקת תשושי נפש ב'- בברז 40.7 מע"צ, בראש מקלחת 39.1 מע"צ.
1.6.3 מניעת כוויות: בשני בניינים הותקנו אבזרים למניעת כוויות במקלחות. לא הותקנו אבזרים     

          הנדרשים בכיורים של בניין הישן.

        לא הוצגו מסמכים הנדרשים כפי שנדרש (התאמה לת"י 5452: בדיקת מוצרים הבאים במגע    

        עם מי שתייה ות"י 5463 למשגיחום). הדרישה הייתה בבקרות הקודמות. 
1.7 מניעת לגיונלה: בנוסף למפורט בסעיפים הקודמים יש להוסיף שבזמן הביקורת לא הוגש חלק 

  מהתיעוד הנדרש לפי הנחיות פרק מים למוסדות רפואה ולמניעת ריבוי חיידקי ליגיונלה. הוצג תיעוד טיפול בראשי מקלחות.

2. מערכת סילוק שפכים:

2.1 לא הוגשה תכנית מערכת טיפול וסילוק שפכים במבנה הישן (דרישה מבקרה הקודמת).
2.2 פינוי שומן ממפריד שומן סדיר. 
3. בטיחות ומפגעי בטיחות:

3.1 עד להכנת הסיכום לא הוצג אישור הרשות הכבאות לבניין החדש.

 3.2 הוצגו בדיקת מערכת חשמל מעודכנות (דרישה מבקרה הקודמת). 
4. טיפול לא רפואי בגוף האדם:

       הוצג רישיון למבצעים את הטיפול (דרישה מבקרה הקודמת).
5. מערך הזנה - קבלה, טיפול והגשת מזון:
5.1 כללי:
5.1.1 הוגשו מסמכים המאשרים שיטת הפעלתו של המטבח. במקום אושרה שיטת הפעלת המטבח "בשל – הגש" וביום השישי "בשל – צנן".  

5.1.2 הוגשו מסמכים על הדרכות בנושא תברואת מזון והפעלה נכונה של ציוד המטבח (צוין בבקרות הקודמות). 
5.1.3 הוצגו מסמכים על ביצוע בקרת תהליך קבלה, אחסון והכנת מזון כפי שנדרש. 
5.2        אספקת המזון במוסד ותהליך קבלתו במוסד:
                     נערכה בדיקה חלקית של מסמכים הנדרשים של ספקי מזון. הוצגו מסמכים הנדרשים – 

                     רישיונות עסק, יצרן, רישיונות לרכבי הובלה.

                     קיימת בקרה על מזון בכניסתו למוסד.

5.3        טיפול במזון במטבח, אספקת מזון למחלקות והגשתו למאושפזים:

5.3.1 באזור אחסון מזון נמצאים שני רשמי טמפרטורה, לא מסומן לאיזה מקררים כל אחד שייך. לא קיימת התראות על חריגות של טמפ'. בבקרה נמצא כי בשבת היו חריגות בטמפ' של מקרר מזון בתהליך, בשעות שבין 11:00 ל- 16:00 טמפ' עלתה מעל 10 מע"צ.
5.3.2 במקרר חלבי נמצא דג טונה שהועבר מהאריזה לתוך קופסאות פלסטיק. בבקרה נמדדה טמפ' של 3.6 מע"צ של טונה מתאריך 21.1. במקרר נמצאו טונה ואיקרה שהועברו לקופסאות מתאריך 18.1.
5.3.3 תהליך הכנת מזון לצריכתו מראש אינו מתועד. אין רישום טמפרטורה רציף של בלאסט-צ'ילר, ושל קומביסטימר. שימוש בציוד הזה אינו מאפשר פעילותו התקינה.
5.3.4 אחסון מזון במקפיא בנגוד לכלל "ראשון נכנס -  ראשון יוצא".
5.3.5 תהליך טיפול במזון אינו מאפשר הפרדה הנדרשת בין סוגים שונים של מזון. למשל מקרר ביצים טריות נמצא בחדר ניקוי וחיטוי ירקות. חלק מהביצים שבורות ויש נזילות על הקרטונים. באותו מקרר מחזיקים גם אריזות עם ביצים מפוסטרות.
5.3.6 במדור לחיטוי ירקות לא בודקים שארית חומר חיטוי.
5.3.7 לא קיים תיעוד הנדרש של תהליך ריסוק מזון.
5.3.8 תהליך יבוש כלי המטבח לאחר שטיפתם אינו מאפשר ייבוש תקין של הכלים. 
5.3.9 דוגמאות מזון: משקל חלק מדוגמאות מזון פחות מנדרש. לא הוצגו דוגמאות מזון שהוגש בשבת אחרי חימום חוזר.
5.3.10 סלטים ומוצרי מזון חלביים בטמפרטורה 6.5 מעלות צ' מעבירים לטרמופורטרים ומאחסנים בחדר קירור. המערך אינו תקין.
5.3.11 מזון קר מספקים למחלקות בטרמופורטרים. לא הוגדר מקום לשטיפתם.
5.3.12 במחלקות מעבירים את המזון לעגלות חימום. טמפרטורת כול סוגי המזון החם הייתה בניגוד לדרישות הקיימות – 51.3 – 55.2 מעלת צ' (צוין בבקרות הקודמות). 
5.3.13 מזון מרוסק: כול המזון המרוסק היה לפני הגשה בטמפרטורה 41.1 – 47.8 מעלת צ'. אין דגימות מזון מרוסק.
5.3.14 כלים עם מרק חם נמצאו בטרמופורטרים פתוחים כשעה לפני חלוקתם למחלקות. טמפרטורת המרק שנמדדה 62.3 מע"צ.
5.3.15 במטבח משתמשים במטליות רב פעמיות.
5.3.16 במחלקות חלק מהמזון מכינים בשבת ללא אישור לכך. לא שומרים דגימות המזון. 
5.3.17 מטפלות מחלקות את המזון, בבנייןA, ללא החלפת בגדים. עובדת מחלקת מזון ללא כיסוי ראש.
5.3.18 טמפ' בעגלת החימום שנמדדה בזמן הבקרה 75 מע"צ, תרמוסטט מכוון על 100 מע"צ. ביחד עם האמור טמפ' המזון שנמדדה בזמן הבקרה הייתה פחות מהנדרש: בלנדר בשרי 44.7 מע"צ, בלנדר ירקות 42.6 מע"צ, קציצה 41.9 מע"צ, חזה עוף 53.1 מע"צ, מרק 38.8 מע"צ.
בבקרה נמצא רסק תפוחים במטבחון מחלקתי לא בקירור מהבוקר. נמדדה טמפ' של 19.7 מע"צ. רישום טמפרטורות מזון במחלקות אינו תואם למדידות שנערכו בזמן הבקרה!

5.3.19 במקרר מחלקתי נמדדה טמפ' 16.8 מע"צ.
5.3.20 במטבחון של המחלקה משתמשים לניקוי אזור עבודה במטליות רב פעמיות.
6.0 כביסה:
אוגרי לכביסה מלוכלכת אינם עמידים למים.

סיכום:

1. על הנהלת המוסד לתקן את הליקויים תוך 3 חודשים. ליקויים  במערך מזון והבטחת איכות מי שתייה - לתקן ללא דיחוי. על תיקון הליקויים יש לדווח ללשכת הבריאות מחוזית ונפתית. 
2. כול שינוי בתשתית ובמערך מזון צריך להיות מאושר ע"י לשכת הבריאות רחובות.

3. חשוב להרחיב פעילות מב"ס של המוסד.

10.     מנהל ותחזוקה : 
כללי:
בי"ח נאות המושבה פועל בשני מבנים אחד נפתח ב- 2003 והשני ב- 2017 .  המבנה החדש מפואר ומאובזר בציוד חדש ומשוכלל. לבית החולים יש מספר מכונים ובריכה טיפולית. סביב בית החולים חניה גדולה. בית החולים סמוך לתחנה המרכזית של נס ציונה. בית החולים נמצא במרכז מסחרי שבו מספר רב של חנויות. בית החולים מתוחזק היטב ונמצא נקי. המחסנים נקיים ומסודרים.
תחומים לתיקון ושיפור:
1. מערכת אוורור בחדרי שירותים במבנה החדש לא פועלת.
2. יש להחליף פחי אשפה חלודים בחדרי השירותים.
3. יש לנקות פתחי אוורור במזגנים שבחדרים.
4. יש לכייל מקררים במטבחונים.
5. יש להחליף מרצפות שבורות במטבח.
6. יש לסגור מזון יבש במכלים.
7. יש למגן שקע חשמל ומנורה חשופה במחסן מזון יומי.
8. במחלקה לתשושי נפש ב' , יש לפרק מנעולי ברזל מארונות הבגדים.
9. יש לנעול מחסן ניקיון במחלקה לתשושי נפש.
10. בממ"ק במבנה הישן בקומה 1 יש מכבסה קבועה שלא ניתנת להזזה בשעת חרום.
נספח ג'
תקן מול מצבה- כוח אדם מנהלי  ל-  212 מיטות סיעודיות
90 מיטות תשושי נפש ו- 108 מיטות סיעוד מורכב תומך

36 מיטות שיקום ו- 24 הנשמה ממושכת 
	
	תקן כוח אדם נדרש מינימלי ברוטו
	כוח אדם בפועל ברוטו

	מנהל
	1
	3

	מנהל רפואי
	0.5 מומחה בגריאטריה
	0.6 מומחה בגריאטריה

	אחות ראשית
	1
	1

	ס. אחות ראשית
	1
	1

	אחות חת"ש
	1
	1

	אחות אבטחת איכות
	1
	1

	מפקחת קלינית 
	1
	1

	אם בית
	4.7
	3

	מזכירה
	4.7
	8

	ע' ניקיון
	21
	21

	טבח
	1
	2 במטבח המרכזי

	עובדי מטבח
	14
	10 במטבחונים 

	תחזוקה
	4.7
	2.5

	מחסנאי
	2
	2.5

	חצרן/גנן
	1.08
	שרות קנוי

	שומרים
	-
	9

	משגיח כשרות
	2.4
	1

	מכבסה
	-
	5

	מנהלת שרות תזונה
	
	0.275

	מנהלת שרות פיזיותרפיה
	
	0.55

	מנהלת שרות ריפוי בעיסוק
	
	0.61

	מנהלת שרות עו"ס  
	
	0.31

	רוקח
	1.67 לכל בית החולים
	1.6 (3 רוקחים לבית החולים)


תקן מול מצבה כוח אדם מקצועי - ל-203 מאושפזים סיעודיים
99 מיטות תשושי נפש  
	
	תקן כוח אדם נדרש מינימלי ברוטו
	כוח אדם בפועל ברוטו

	רופא
	3.96
	4.2

	אחות ראשית
	1
	1

	ס. אחות ראשית
	1
	1

	אחיות
	46.71
	57.5

	כוח עזר
	99.71
	123

	תזונה
	1.43
	1.54

	פיזיותרפיה
	3.81
	4.29

	ריפוי בעיסוק
	1.46
	1.73

	תעסוקה
	4.06
	9.3

	עו"ס
	2.86
	3.95

	קלינאית תקשורת
	0.19
	0.22


תקן מול מצבה - כוח אדם מקצועי ל-108 מאושפזים בסטאטוס סיעוד מורכב:


	
	תקן כוח אדם נדרש מינימלי ברוטו
	כוח אדם בפועל ברוטו

	רופא
	9 מתוכם 3 מומחה בגריאטריה
	7.25מתוכם 1.25 מומחה בגריאטריה

	אחיות
	51 מתוכם 24 מוסמכות
	37.67 מתוכם 28.6 מוסמכות

	כוח עזר
	24
	52.75

	תזונה
	1.5
	1.65

	פיזיותרפיה
	1.05
	1.65

	ריפוי בעיסוק
	1.5
	1.65

	תעסוקה
	0.75
	3.71

	עו"ס
	1.5
	2.00

	קלינאית תקשורת
	0.60
	0.66


תקן מול מצבה כוח אדם מקצועי – 39 מאושפזים בסטטוס שיקום 
	
	תקן כוח אדם נדרש מינימלי ברוטו
	כוח אדם בפועל ברוטו

	רופא
	3.79 מתוכם 1.1 מומחה בגריאטריה  0.5 מומחה בשיקום 
	3 מתוכם 0.5 מומחים בשיקום 
ו- 0.5 מומחה בגריאטריה

	אחות
	14.62 מתוכם 8.1 מוסמכות
	19.6 מתוכם 18.6 מוסמכות

	כח  עזר
	11.91
	18.1

	תזונה
	0.54
	0.58

	פיזיותרפיה
	2.71
	3.41

	סייע פיזיותרפיה
	1.08
	1.1

	
	
	

	ריפוי בעיסוק
	2.17
	3.13

	תעסוקה
	0.54
	1.24

	עו"ס
	0.81
	1.1

	קלינאית תקשורת
	0.81
	0.82

	פסיכולוג
	0.27
	-


תקן מול מצבה כוח אדם מקצועי – 24 מיטות מונשמים

בפועל 29 מאושפזים מונשמים  
	
	תקן כ"א נדרש

מנהלי לפי  29מאושפזים
	כוח אדם בפועל ברוטו

	רופא
	4.83
	4 מתוכם  0.5 מומחה בגריאטריה , 0.5 מומחה בטיפול נמרץ

	אחיות
	25.37 מוסמכות
	26.3  מתוכם 24.8 מוסמכות

	כח עזר
	15.70
	18

	תזונה
	0.30
	0.33

	פיזיותרפיה
	3.02
	2.70

	ריפוי בעיסוק
	2.42
	2.37

	עו"ס 
	1.21
	-

	קלינאית  תקשורת
	0.24
	0.22

	טכנאי הנשמה
	0.36
	0.15


[image: image5.jpg]www.heafth.gov.l

T1wn

o NINMIN
Division ¢ an 0w orng





1
	האגף לגריאטריה
משרד הבריאות
	[image: image4.png]
	Division of geriatrics
Ministry of Health

	ת.ד.1176 ירושלים 91010

call.habriut@moh.health.gov.il
טל:  *5400     פקס: 02-5655969
	
	P.O.B 1176, Jerusalem 91010
call.habriut@moh.health.gov.il
Tel: *5400     Fax: 02-5655969


סיכום הבקרה בבית החולים נאות המושבה מיום 22.1.2018
3
	האגף לגריאטריה
משרד הבריאות
	[image: image3.png]
	Division of geriatrics
Ministry of Health

	ת.ד.1176 ירושלים 91010

call.habriut@moh.health.gov.il
טל:  *5400     פקס: 02-5655969
	
	P.O.B 1176, Jerusalem 91010
call.habriut@moh.health.gov.il
Tel: *5400     Fax: 02-5655969


סיכום הבקרה בבית החולים נאות המושבה מיום 22.1.2018

[image: image6.png]NIN'™I2A Jig
|
y A’



[image: image7.png]


[image: image8.png]Fle Edt View Toos Comments Forms Heb

HE E9EH P98 - A

335 oo
22.01.2018 :mpan Y
12.04.2018 :avon Ym0

ETEES

(23763) nawmn o
b o 5w
E 7
IR

"1no0)

19100 NN NN

13.06.2017 NN 71.70 AN MAPA 197 IANX TR

71.70 :MNNK 1172 19 [NK DKM T

1> :70ImA MAYA 197 AYTN ANANSY 1w

01.08.19 511 DI'0 1IN .0WWTIN 20 TAGBA NPAN DI YA T
2 ;1200 'XINY W91 'WIWNY NF7nnn NNXNA

22.01.2018 -mzan 1an

X7 VNOBA AFAN 19 119NN AN WD) WIYR? AFINNA INNN

719100 NI MM AN NINK

Apan 21y oo

n1a0n Nk

'NI9Y 7000 nifnnim

nan ko nennm

AMOXTA AN Y1t

NNMOXIA ANNIN DKW VIt

700 0 9y 01w + IV K

0minnn 4 YN 31 Ko X 70 DArE

0'9TIN 6 1703 D'KYD TWI NINSY NIINN NIVTA 2 7w NI

0'INNAA TNKA D3I TAWI 192N ATAY DN

'0'01 7 07 Y NINK W'Y

'NDTZK WD DY DINK WY

I VT I 00

iy w'nn

WV n7 e

NWN ‘722 1200 NINK NN + 7000 *9 7 01w + IV IwR.

nawninn sy AN

nawNmN NN MWD

(1 Yon K79)




[image: image9.jpg]www.heafth.gov.l

T1wn

o NINMIN
Division ¢ an 0w orng




